Twitter zablokoval kvôli porušovaniu pravidiel tisíce podozrivých účtov

Na postup firmy si už niekoľko užívateľov sťažovalo. Vadí im, že sa im kvôli tomu znížil počet odberateľov.

WASHINGTON. Americká mikroblogovacia sieť Twitter kvôli porušovaniu pravidiel zablokovala niekoľko tisíc účtov. Presný počet pozastavených profilov nie je známy, prevádzkovateľ siete len oznámil, že odpojil tie účty, ktorých aktivita je podozrivá. Opatrenie sa týka aj takzvaných robotických účtov, o ktorých chod sa starajú automatické programy. Automatizované tweetovanie pravidlá siete síce umožňujú, nesmie ale ísť o škodlivú činnosť či názorovú manipuláciu. "Zablokovaný účet dostane výzvu na poskytnutie telefónneho čísla," uviedla hovorkyňa spoločnosti Twitter Emily Horneová. Na postup firmy, ktorá rovnomennú sieť prevádzkuje, si už niekoľko užívateľov sťažovalo. Vadí im, že sa im kvôli tomu znížil počet odberateľov. Kritiku podľa amerických médií vyjadrili napríklad popredný americký hlásateľ nadradenosti bielej rasy Richard Spencer alebo ultrakonzervatívny rozhlasový moderátor Bill Mitchell, ktorý je hlasným zástancom prezidenta Donalda Trumpa. Horneová k sťažnostiam iba uviedla, že zablokované účty sú takisto vyradené zo zoznamov odberateľov. Pokiaľ ale majiteľ pozastaveného účtu poskytne telefónne číslo, bude jeho profil opäť plne sprevádzkovaný. Dodala, že opatrenie je súčasťou snahy urobiť z Twitteru bezpečnejšie a zdravšie virtuálne prostredie.


Pakistanskí poslanci zvolili dočaného premiéra

Rozhodnutie o odvolaní premiéra prišlo po vyšetrovaní jeho majetkových pomerov.

ISLAMABAD. Pakistanský parlament zvolil v utorok za dočaného premiéra kandidáta vládnucej Pakistanskej moslimskej ligy a doterajšieho ministra pre ropu a prírodné zdroje Šahída Chakana Abbásího. Informoval o tom predseda dolnej komory parlamentu. Abbásí dostal v 342-člennej dolnej komore 221 hlasov. Vymení tak Naváza Šarífa, ktorého odvolal najvyšší súd. Rozhodnutie o odvolaní Šarífa prišlo po vyšetrovaní jeho majetkových pomerov. Podľa súdu Šaríf počas predvolebnej kampane v roku 2013 neuviedol pravdivé údaje o svojich ziskoch z istej firmy so sídlom v Spojených arabských emirátoch. Jeho deti sú spájané s kauzou tzv. panamských dokumentov.


Za zmluvou s kanceláriou Palu nebola známosť, bráni sa Vallo

Primátor podpísal koncom februára zmluvu za 90-tisíc eur.

BRATISLAVA. Primátor Bratislavy Matúš Vallo podpísal koncom februára zmluvu za 90-tisíc eur s advokátskou kanceláriou TaylorWessing e/n/w/c advokáti, v menej ktorej koná advokát Radovan Pala. Ten je jeden zo spoločníkov firmy a figurujú tam aj Andrej Leontiev či Ján Lazur. Predmetom zmluvy sú právne služby v mestských firmách Dopravný podnik Bratislava (DPB) a Bratislavská vodárenská spoločnosť (BVS). Bratislavské noviny upozornili, že mesto cielene oslovilo túto kanceláriu, a poukázali i na fakt, že Pala stál pri vzniku strany Progresívne Slovensko a s Vallom sa poznajú roky. Primátor sa voči medializovaným informáciám bráni a tvrdí, že sa nikdy netajil tým, že sa s Palom osobne pozná. "Nikdy sme netajili ani to, že sme jeho kanceláriu oslovili na poradenstvo pri výkone akcionárskych práv mesta v spoločnostiach s majetkovou účasťou mesta, ako sú BVS a DPB. Dôvodom kontrahovania advokátskej kancelárie Taylor Wessing vôbec nebola moja známosť s Radom Palom. Bola to jeho integrita, integrita jeho kolegu, a rovnako skutočnosť, že advokátska kancelária Taylor Wessing na Slovensku je dlhodobo hodnotená nezávislými ratingovými spoločnosťami ako jedna z najlepších," argumentuje primátor na sociálnej sieti. Leontiev a Pala sú podľa Valla v týchto oblastiach uvádzaní medzi poprednými špecialistami na trhu právnych služieb. Primátor tvrdí, že po nástupe na magistrát zistili, že hlavné mesto pri vtedajšom nastavení vzťahov s mestskými podnikmi nemá možnosť efektívne vykonávať akcionárske práva, najmä práva na zistenie stavu v podnikoch a ich efektívne strategické riadenie. "Bolo nútené urgentne riešiť neudržateľnú situáciu, ktorá súvisela s nehospodárnym nakladaním s majetkom mestských podnikov v dôsledku chýbajúcej kontroly zo strany mesta a vplyvov rôznych záujmových skupín," vysvetlil. Ako tvrdí, na presadenie zmien v riadení mestských podnikov bolo potrebné, aby návrhy mali požadovanú odbornú autoritu. "To sa práve angažovaním odborníkov z Taylor Wessing podarilo dosiahnuť," skonštatoval Vallo. Deklaruje, že oslovením advokátskej kancelárie Taylor Wessing na zastupovanie neporušilo mesto žiadny zákon ani iné pravidlá obstarávania. Kontrahovaná bola podľa ustanovenia zákona o verejnom obstarávaní, keďže jej predmetom je civilná zákazka s nízkou hodnotou. "Na bežné právne služby mesta sme už v júli tohto roka odoslali výzvu na predkladanie ponúk 17 advokátskym kanceláriám. Momentálne vyhodnocujeme ich ponuky. Tento postup je vysoko nad rámec povinností, ktoré nám ukladá zákon o verejnom obstarávaní," tvrdí. Kontrakt mesta s kanceláriou Taylor Wessing platí na jeden rok alebo do vyčerpania zazmluvnenej sumy a podľa Valla nebude predĺžený. Nevylučuje však, že v budúcich sporoch mesta sa bude magistrát obracať aj na iné advokátske kancelárie, vrátane Taylor Wessing. Mesto oslovilo a podpísalo v marci zmluvu za 90-tisíc eur aj s advokátskou kanceláriou White&Case, kde ako spoločník figuruje Marek Staroň. White&Case zastupuje magistrát v bratislavských mestských podnikoch Odvoz a likvidácia odpadu (OLO) a Metro Bratislava.


Začal ako štvorka, napokon tím doviedol k titulu. Binnington sa vyhol arbitráži

Brankár sa dohodol so St. Louis na novej zmluve.

NEW YORK. Brankár St. Louis Blues Jordan Binnington sa v zámorskej NHL vyhol arbitráži, keď sa dohodol s vedením úradujúceho víťaza Stanleyho pohára na dvojročnej zmluve vo výške 8,8 milióna USD. Dvadsaťšesťročný brankár zaznamenal skvelú minulú sezónu, ktorú začal ako štvorka v kádri mužstva. Výbornými výkonmi ho ale dostal až k zisku prvého Stanley cupu v histórii klubu. "Som šťastný, že som s Blues dosiahol túto dohodu. Ďakujem aj mestu, že má vo mňa dôveru. Budem sa ju snažiť splatiť najlepšími výkonmi," citoval portál NHL slová finalistu Calderovej trofeje, resp. hráča, ktorý mal ešte v minulej sezóne jednoročný dvojcestný kontrakt. Binnington tiež stanovil nováčikovský rekord v počte víťazstiev v play off, keď ku triumfu v profilige dokráčal s bilanciou 16-10 a 91,4-percentnou úspešnosťou zákrokov. Jeho hokejová minulosť ako aj účinkovanie St. Louis Blues v tejto sezóne NHL pripomína bájny príbeh o rozprávkovej Popoluške. Binningtona draftovalo St. Louis v roku 2011 v 3. kole z 87. miesta. Odvtedy začínal každú sezónu v nižšej zámorskej súťaži AHL a medzi elitu v NHL nakukol jediný raz v ročníku 2015/2016, aj to len na jeden zápas. Zatiaľ čo však okolie neverilo jeho kvalitám, on sa poctivo pripravoval na každý zápas a snažil sa zlepšovať. V prvej polovici uplynulej sezóny sa uviedol v tíme AHL San Antonio Rampage 11 víťazstvami v 15 zápasoch a priemerom 2,08 inkasovaného gólu na zápas. A keďže hráči St. Louis sa krátko po Novom roku ocitli na poslednej priečke v NHL, bolo treba zareagovať. Brankárska voľba padla na 25-ročného Binningtona, ktorý nahradil o tri roky staršieho a o 260 zápasov v NHL skúsenejšieho Jaka Allena.


Vznikla nová kapitola Harryho Pottera. Napísala ju umelá inteligencia

Dielo sa volá Harry Potter a portrét toho, čo vyzerá ako veľká kopa popola.

BRATISLAVA. Prediktívna klávesnica v telefónoch dokáže vytvárať veľmi nezmyselné správy. Navrhuje slová podľa pravdepodobnosti, s akou by mohli po sebe nasledovať. Na podobnom princípe teraz umelá inteligencia napísala novú kapitolu príbehov o Harrym Potterovi. Aj keď trojstranové dielo znie ako príbeh, ktorý by mohla vymyslieť autorka pôvodných kníh J. K. Rowlingová, výsledok je zvláštny, občas vtipný, zväčša však absurdný. Umelá inteligencia s pomocou autorov novú kapitolu napísala potom, ako si prečítala všetky predošlé príbehy o mladom čarodejníkovi. Analyzovala najčastejšie opakujúce sa slová, vety a vetné konštrukcie, a následne napísala príbeh s názvom Harry Potter a portrét toho, čo vyzerá ako veľká kopa popola. "Po hradnom nádvorí zlovestne vial magicky zosilnený vietor. Obloha vonku bola ako veľký čierny strop, celý pokrytý krvou," začína sa príbeh. Pokračuje ďalšími bizarnými vetami, ako napríklad "Ronova Ronova košeľa bola hrozná ako Ron sám." alebo "Vysoký smrťožrút mal na sebe košeľu s nápisom 'Hermiona už nevie tancovať', a tak mu Hermiona potopila tvár do blata." Čitateľ sa ďalej dozvie, že Ron hodil po Voldemortovi svoju poličku a všetci mu zatlieskali, že prasa z Bifľomoru je novým Hagridom, aj nové heslo do fakulty Chrabromilu. Za príbehom stoja umelci z Botnik Studios, ktorí vytvárajú pomocou prístrojov "nové zvláštne veci". Novú kapitolu si môžete prečítať cez tento odkaz.


Passat už nebude vlajková loď, Volkswagen vyvíja Arteon

Novinka sa v ponuke automobilky postaví nad modelový rad Passat. Jej predaj odštartuje v lete 2017.

WOLFSBURG, BRATISLAVA. Volkswagen na marcovom ženevskom autosalóne vo svetovej výstavnej premiére ukáže novú vlajkovú loď, ktorá sa v portfóliu značky zaradí nad Passat. Podobu pripravovaného štvordverového fastbacku nám aspoň sčasti približuje prvá zverejnená skica. Novinka dostala označenie Arteon skladajúce sa z dvoch častí. Slovo "art" (anglický výraz pre "umenie") má odkazovať na harmonické línie a emocionalitu automobilu. Koncovka "eon" sa zas vzťahuje na jeho prémiový charakter. Takýto prístup už VW využil napríklad v prípade modelu Phideon, vlajkovej lode značky na čínskom trhu. Dizajnom bude mať vozidlo blízko ku konceptu Sport Coupe GTE predstavenom minulý rok v Ženeve. Na prednej časti karosérie sa to prejaví nápadnou maskou chladiča, ktorej rebrá zasahujú až do trojrozmerne usporiadaných LED svetlometov. Arteon nebude klasickou limuzínou typu sedan, ale fastbackom s klesajúcou líniou strechy a výklopnou zadnou časťou, ktorá uľahčí prístup do batožinového priestoru. Podobne ako kupé CC, ktoré v ponuke automobilky nahradí, dostane bezrámové riešenie okien. Kombinovať má dynamický štýl s funkčnosťou, čo potvrdzujú aj slová dizajnéra exteriéru Tobiasa Sühlmanna: "Arteon na prvý pohľad vzbudzuje nadšenie svojim expresívnym dizajnom a potom prekvapuje svojimi praktickými vlastnosťami – táto kombinácia je jedinečná!" Technicky by vozidlo malo vychádzať z Passatu. Začiatok predaja je ohlásený na leto 2017.


Platy ústavných činiteľov zostanú zmrazené aj v roku 2017

Po viacnásobnom zmrazovaní platov je plat poslancov znížený na úroveň z roku 2011.

BRATISLAVA. Platy ústavných činiteľov, poslancov, členov vlády, s výnimkou sudcov a prokurátorov, ostanú zmrazené aj na budúci rok. Prezident SR Andrej Kiska podpísal novelu zákona o platových pomeroch niektorých ústavných činiteľov, ktorú schválili poslanci Národnej rady (NR) SR. Parlament o právnej norme rokoval v skrátenom legislatívnom konaní, aby mohla byť účinná už od januára 2017. "Za účelom postupného znižovania deficitu verejnej správy a dosiahnutia vyrovnaného rozpočtu je potrebné aj v roku 2017 pokračovať v konsolidačných opatreniach, ktoré napomôžu k zabezpečeniu stanoveného cieľa," zdôvodnil v návrhu predkladateľ novely premiér Robert Fico (Smer-SD). Očakáva, že zmrazenie platov usporí 3,5 milióna eur. "Pre mňa je to principiálna vec a chcem povedať, že my sme zaviedli zmrazovanie platov v roku 2008 a musíme tak urobiť aj v roku 2017," uviedol premiér. Zmrazovanie platov sa bude týkať aj riaditeľa Národného bezpečnostného úradu, štátneho zamestnanca vo verejnej funkcii v služobnom úrade, ktorým je ministerstvo. Rovnako vedúceho ostatného ústredného orgánu štátnej správy, komisára pre deti a komisára pre osoby so zdravotným postihnutím. Ich platy sú totiž naviazané na platy poslancov. Po viacnásobnom zmrazovaní platov je plat poslancov znížený tak, že v roku 2017 je vo výške určenej v roku 2011. Plat poslanca v roku 2011 bol určený 1 961 eur. Plénum nepodporilo pozmeňujúci návrh Igora Matoviča (OĽaNO-NOVA), ktorý chcel stanoviť presné pravidlá pre výpočet platov ústavných činiteľov a zaviesť pravidlo, podľa ktorého budú platy politikov zmrazené na úrovni z roku 2011 až do obdobia, kým nebude štátny rozpočet bez straty.


Útočník z Barcelony mal pri sebe nože, pas s výbušninami bol falošný

Polícia zastrelila útočníka z Barcelony Younesa Abouyaaqouba.

BARCELONA. Medzinárodne hľadaný 22-ročný Maročan, ktorého v pondelok zastrelila polícia vo vinohrade pri katalánskom Subiratse, mal pri sebe tašku plnú nožov a na sebe falošný pás s výbušninami. Informovala o tom agentúra AP s odvolaním sa na miestne úrady. Polícia uviedla, že má "vedecké dôkazy" o tom, že Younes Abouyaaqoub šoféroval dodávku, s ktorou vrážal vo štvrtok na rušnej ulici v Barcelone do ľudí, pričom 13 z nich usmrtil a ďalším viac ako 120 osobám spôsobil zranenia. Potom ukradol auto a jeho vodiča dobodal na smrť. Po štyroch dňoch na úteku ho videli v pondelok popoludní pri vlakovej stanici približne 50 kilometrov západne od Barcelony. Druhá svedkyňa oznámila polícii, že s určitosťou zahliadla muža, ktorého fotografiu zverejnili médiá nielen v Španielsku. Dvaja policajti našli Abouyaaqouba, ako sa ukrýva vo vinohrade a požiadali ho, aby sa identifikoval. Zastrelili ho, keď im ukázal na tele niečo, čo vyzeralo ako trhaviny a začal kričať "Alláhu akbar" (v arabčine Boh je veľký). Šéf katalánskej polície Josep Lluís Trapero ďalej uviedol, že zastreleného muža najskôr preveril robot na odstraňovanie bômb, avšak zistilo sa, že pás s výbušninami bol falošný. Pri jeho tele našli tašku plnú nožov. Policajná fotografia tela ukazovala podľa AP zakrvavenú tvár s niekoľkodňovým strniskom na brade. Trapero zdôraznil, že s Abouyaaqoubovou smrťou došlo k likvidácii 12-člennej skupiny zodpovednej za minulotýždňové teroristické útoky v Barcelone a v Cambrilse. Štyria sú vo väzbe a ôsmi sú mŕtvi. Piatich zastrelila polícia v prímorskom Cambrilse, kde v piatok skoro ráno pri útoku dodávkou prišla o život jedna žena, a dvaja zahynuli pri výbuchu, keď pripravovali bomby deň pred barcelonským útokom. Posledným, kto bol z extrémistickej bunky na slobode, bol Younes Abouyaaqoub. K zodpovednosti za útoky v Barcelone a v Cambrilse sa prihlásila skupina Islamský štát.


Deutsche Bank začne realizovať viaceré strategické opatrenia

Banka sa pripravuje na podstatné zvýšenie základného kapitálu.

FRANKFURT NAD MOHANOM. Deutsche Bank (DB), najväčší nemecký úverový ústav, stojí pred dôležitými strategickými rozhodnutiami. Pripravuje sa na podstatné zvýšenie základného kapitálu. Vedenie banky v piatok (3.3.) večer potvrdilo, že už urobilo príslušné kroky, ktoré by mali viesť k jeho zvýšeniu o 8 miliárd eur. Súčasťou zámeru sú aj viaceré strategické opatrenia. Medzi ne patrí zachovanie Postbanky vo finančnom koncerne a jej začlenenie do poskytovania služieb nemeckým súkromným a firemným klientom. Banka predá cez burzu menšinový podiel v spoločnosti Deutsches Asset Management. Tento krok však musia schváliť ešte správna i dozorná rada banky. Fondová spoločnosť Union Investment rozhodnutie vedenia DB zvýšiť kapitál ústavu privítala. Union Investment patrí medzi jej 20 najväčších investorov. V uplynulých rokoch prechádzala Deutsche bank hlbokými organizačnými zmenami. Musela platiť aj pokuty, čo viedlo k jej vysokej bilančnej stratovosti. Vlani napríklad prerobila 1,4 miliardy eur, v roku 2015 jej strata dosiahla 6,8 miliardy eur. Šéf DB John Cryan vyslovil presvedčenie, že koncern tento rok znovu dosiahne zisk. Prispeje k tomu aj prepúšťanie. Do konca budúceho roku sa zníži počet jej zamestnancov o 9000. Banka sa stiahne z 10 zahraničných trhov a prestane sa venovať aj niektorým činnostiam v investičnom bankovníctve. V Nemecku výrazne zníži počet svojich filiálok.


Robotický vysávač sa môže stať najväčším špehom v domácnostiach

Okrem prachu z podlahy pozbiera aj informácie o rozložení domu.

SAN FRANCISCO, BRATISLAVA. Robotické vysávače firmy iRobot Corp už nebudú v domácnostiach zbierať iba prach z podláh, ale aj informácie o ich usporiadaní. Mohli by tým prispieť k tomu, aby múdre termostaty, osvetlenia a ďalšia technika dokázali lepšie pochopiť kontext v domácnosti, o ktorú sa starajú. So zberom dát sa chce firma podľa agentúry Reuters zaoberať s tým, že si vie predstaviť aj obchodný model pri ich sprístupňovaní technologickým spoločnostiam. Mapovanie domácností môže byť rozhodujúcim prvkom pre ladenie zariadení. Robotický vysávač, ktorý prechádza z miestnosti do miestnosti vie spočítať ich výmery, zdokumentovať rozmiestnenie nábytku, načrtnúť pôdorys a pridať informácie nielen o výbave, ale napríklad aj o čistote. Múdry termostat tak môže brať do úvahy špecifiká domácnosti. Na druhej strane, sú tu aj marketingové informácie, ktoré môžu byť cenné pre Facebook, Google či inzerentov. Nebudete človeku z útlej domácnosti ponúkať biliardový stôl, ak naň nemá miesto. Rovnako neponúknete špeciálne handričky na utieranie prachu do domácnosti, kde je upratovanie na spodku rebríčka priorít. iRobot nie je jedinou firmou, ktorá v posledných rokoch vyladila technológiu robotických vysávačov tak, aby ich bolo možné ovládať cez cloud, pričom sú vybavené kamerou pre snímanie miestnosti. LG i Samsung sa angažujú v tomto segmente rovnako intenzívne.


Útok na novozélandské mešity budú vyšetrovať na najvyššej úrovni

Ardernovej vláda preverí, či bolo možné takémuto útoku zabrániť.

WELLINGTON. Okolnosti útoku na mešity v novozélandskom meste Christchurch, ktorý si vyžiadal 50 obetí na životoch, bude objasňovať vyšetrovacia komisia na najvyššej úrovni. Oznámila to v pondelok novozélandská premiérka Jacinda Ardernová. Streľbou v mešitách, ktorá otriasla uvedeným mestom 15. marca, sa bude podľa Ardernovej zaoberať tzv. kráľovská vyšetrovacia komisia, informovala tlačová agentúra AP. Táto najvyššia forma vyšetrovania na Novom Zélande je určená pre "záležitosti najvyššej dôležitosti pre verejnosť", pripomenula premiérka. Ardernovej vláda už skôr rozhodla, že nechá preveriť, či bolo možné takémuto útoku zabrániť, dosiaľ však nebolo známe, o aký druh vyšetrovania pôjde. Podľa pondelkového vyhlásenia spomínaná komisia posúdi, čo "sa mohlo alebo malo urobiť pre to, aby sa tomuto útoku predišlo". Z útoku na mešity v Chistrchurchi, ktorý si okrem obetí na životoch vyžiadal aj 50 zranených, bol obvinený 28-ročný austrálsky pravicový extrémista. Telo 26-ročného Pakistanca, ktorý bol pri útoku na dve mešity v novozélandskom meste Christchurch medzi 50 veriacimi, priviezli v pondelok na letisko v juhopakistanskom prístavnom meste Karáči. Informovala o tom agentúra AP. Sajjid Aríb Ahmad patril k deviatim Pakistancom, ktorí prišli o život. Telo prevzal na letisku v Karáči vzlykajúci otec obete Sajjid Ajjáz Ahmad, členovia rodiny a predstavitelia vlády. Ahmad bol jediný syn a emigroval na Nový Zéland za prácou, ako uviedol jeho strýko Muhammad Muzaffar Chán. V Pakistane mali minulý týždeň vyhlásený jednodňový štátny smútok za obeťami a na počesť ďalšieho Pakistanca Naíma Rašída, ktorý pri útoku zahynul spolu so svojím synom, keď sa pokúšal útočníka v mešite Al Noor zastaviť.


Čínska stanica nekontrolovane padá k Zemi. Nevedia, kam dopadnú trosky

Stará vesmírna stanica Tchien-kung 1 môže niesť vysoko toxické palivo.

BRATISLAVA. Vôbec prvá čínska vesmírna stanica vstúpi do atmosféry v najbližších týždňoch, no vedci nevedia povedať, kde sa tak stane. Stanica Tchien-kung 1 (v preklade Nebeský palác 1) sa dostala do vesmíru v septembri 2011. Mala slúžiť na precvičovanie manévrov stretávania a spájania na obežnej dráhe. V roku 2016 nad ňou Čína stratila kontrolu a stanica odvtedy pomaly klesá do atmosféry. Americká nezisková organizácia Aerospace Corporation odhaduje, že stanica opäť vstúpi do atmosféry koncom marca alebo začiatkom apríla. Podobné rozpätie odhaduje aj Európska vesmírna agentúra ESA. Očakáva sa, že stanica vstúpi do atmosféry medzi 43. stupňom severnej a 43. stupňom južnej zemepisnej šírky, najpravdepodobnejšie nad Čínou, Blízkym východom, severnými štátmi USA, alebo aj nad časťami Južnej Ameriky či Nového Zélandu. Najbližšie k Slovensku by vstup mohol byť nad stredným Talianskom. ESA na webe píše, že zrejme len deň pred vstupom sa bude dať zhruba odhadnúť, kde vstúpi do atmosféry. Aerospace Corporation na webe uvádza, že určiť presné miesto je náročné z viacerých dôvodov: vysoká vyriabilita hustoty horných vrstiev atmosféry, neistá orientácia stanice, ako aj neisté údaje jej fyzikálnych vlastností, či jej rýchlosti. Zároveň upozorňuje, že malé množstvo trosiek by mohlo pád do atmosféry prežiť a dopadnúť aj na povrch. "Ak sa tak stane, trosky dopadnú do oblasti veľkej niekoľko stoviek kilometrov," uvádza neziskovka, ktorá ďalej dopĺňa, že na stanici môže byť aj vysoko toxické a žieravé palivo. Šanca, že by trosky mohli zasiahnuť či ohroziť niekoho vo vyššie spomenutých oblastiach, sa však odhaduje na niekoľko miliónovkrát menšiu, než je výhra jackpotu v lotérii. Astrofyzik Jonathan McDowell pre Guardian pripomenul, že v januári tohto roku trosky z podobne veľkého telesa dopadli v Peru. "Raz za každých niekoľko rokoch sa stane niečo podobné, no Tchien-kung 1 je veľká a hmotná, čiže treba na ňu dávať pozor." Stanica padá čoraz rýchlejšie. Kým v októbri minulého roka sa k Zemi približovala každý týždeň o 1,5 kilometra, teraz sa za týždeň priblížili o šesť kilometrov. V minulosti sa podobné udalosti už stali. V roku 1979 sa prvá americká vesmírna stanica Skylab zrútila do atmosféry, pričom niekoľko desiatok úlomkov prežilo vstup a dopadlo na západ Austrálie. V marci 2001 zas do Tichého oceánu dopadli úlomky z ruskej vesmírnej stanice Mir, ktorá pri vstupe zhorela v atmosfére.


Poisťovňa posiela vymeriavací základ živnostníkom s odloženým daňovým priznaním

O vzniku povinného sociálneho poistenia sa dozvie 12 310 živnostníkov.

BRATISLAVA. Počas tohto mesiaca dostane 42.763 živnostníkov a samostatne zárobkovo činných osôb (SZČO), ktoré mali predĺženú lehotu na podanie daňového priznania, oznámenie zo Sociálnej poisťovne. Týmto osobám sa k 1. októbru 2019 prehodnocoval vznik a zánik povinného poistenia, vymeriavací základ a výška poistného, ktorú budú v nasledujúcich mesiacoch uhrádzať do Sociálnej poisťovne. Najvyšší počet oznámení zo Sociálnej poisťovne bude smerovať tým SZČO, ktorým sa zmenil vymeriavací základ - tých je 28.397. O vzniku povinného sociálneho poistenia sa dozvie 12.310 živnostníkov. Naopak, povinné poistenie k 30. septembru zaniklo 2056 živnostníkom. "Sociálna poisťovňa všetky tieto dôležité informácie zašle živnostníkom poštou alebo do e-schránky, ak ju majú aktivovanú, do 21. októbra 2019. Poistné v novej výške potom prvý raz zaplatia za mesiac október so splatnosťou do 8. novembra 2019," uviedol Peter Višváder, hovorca poisťovne.


Šéf iránskych Revolučných gárd pohrozil Saudskej Arábii a SAE odvetou

Pomstiť sa plánuje za útok na autobus a smrť 27 ľudí.

TEHERÁN. Veliteľ iránskych elitných Revolučných gárd Mohammad Alí Džafarí pohrozil Saudskej Arábii a Spojeným arabským emirátom (SAE) odvetou za stredajší samovražedný bombový útok na jeho mužov. Informovala o tom agentúra AP. Pri útoku na autobus Revolučných gárd v provincii Sístán a Balúčistán na juhovýchode Iránu zahynulo 27 ľudí a 12 ďalších utrpelo zranenia. Džafarí v piatok večer v meste Isfahán - na jednom z pohrebov obetí útoku - bez poskytnutia dôkazov povedal, že útok nariadili vykonať Saudskej Arábii a Spojeným arabským emirátom Izrael a Spojené štáty. "Určite bude odveta," vyhlásil Džafarí. K zodpovednosti za útok sa prihlásila džihádistická skupina Džajš al-Adl (Armáda spravodlivosti). Džajš al-Adl Irán považuje za teroristickú skupinu. Vznikla v roku 2012 ako nástupnícka organizácia sunnitskej extrémistickej skupiny Džundalláh (Boží vojaci). Tá v uplynulom desaťročí bojovala za práva sunnitských moslimov v prevažne šiitskom Iráne.


Elektrina má zdražieť, firmy žiadajú kompenzácie

Obchodné vojny a obavy z celosvetovej recesie zatiaľ tlačia ceny elektriny nadol.

BRATISLAVA. Európu, a tým aj Slovensko, čaká podľa viacerých analytikov v nasledujúcich rokoch rast cien elektrickej energie. Dôvodom je zvyšujúci sa pomer drahších alternatívnych zdrojov v energetickom mixe, ale napríklad aj rastúca cena emisných povoleniek. Podnikatelia upozorňujú na pokles konkurencieschopnosti a sťažujú sa na už dnes vysoké koncové ceny energie. Hoci v súčasnosti tlačia ceny energií smerom nadol obchodné vojny a obavy z celosvetovej recesie, cena elektrickej energie bude v nasledujúcich rokoch podľa analytikov rásť. "Je to preto, že cena elektriny je stále viac regulovaná," myslí si hlavný ekonóm Czech Fund Lukáš Kovanda. Európska komisia totiž zregulovala trh s emisnými povolenkami na vypúšťanie oxidu uhličitého takým spôsobom, že emisná povolenka na vypustenie jednej tony oxidu uhličitého zdražela od začiatku roka 2018 do súčasnosti o závratných 265 percent," upozornil Kovanda. Európsky trh s elektrickou energiou podľa Kovandu ovplyvní aj zatváranie nemeckých uholných a jadrových elektrární či masívny nástup elektromobility. Rast cien elektriny v budúcom roku pre domácnosti a malé podniky očakával už začiatkom júna vzhľadom na vývoj cien na komoditnej burze v Prahe aj Martin Semrič, portfólio manažér spoločnosti Magna Energia. Cena jednej megawatthodiny (MWh) by podľa neho mohla stúpnuť o približne desať eur. "V porovnaní s dneškom by tak elektrina medziročne zdražela asi o 20 %," povedal. Slovenskí podnikatelia už dlhšie upozorňujú na stratu konkurencieschopnosti pre vysoké ceny energie. "Problémom SR je, že priemyselní odberatelia majú vysoké koncové ceny elektrickej energie z dôvodu vysokých prenosových a distribučných poplatkov, pre ktoré trpí ich konkurencieschopnosť," povedal výkonný riaditeľ Klubu 500 Tibor Gregor. Napríklad energeticky náročný priemysel má podľa neho o 30% vyššiu koncovú cenu elektrickej energie než v Nemecku. Stratou konkurencieschopnosti pre svoju environmentálnu politiku však podľa najväčších slovenských firiem trpí celá Európske únia. "Z pohľadu Klubu 500 by bolo vhodným riešením, ak by environmentálne záväzky a ciele boli prijímané celosvetovo, tak aby z nezavedenia týchto cieľov nekalo neprofitovali niektoré krajiny vo svete," dodal Gregor. Obavy z ďalšieho vývoja cien elektriny majú podnikatelia aj podľa výkonného riaditeľa Podnikateľskej aliancie Slovenska (PAS) Petra Serinu. Firmy podľa neho očakávajú rast cien a tým aj nákladov. "Podnikatelia čelia neustálemu zvyšovaniu ceny práce a rôznym byrokratickým povinnostiam či zavádzaniu odvodov, ktoré v kombinácii výrazne zvyšujú náklady a znižujú konkurencieschopnosť," upozornil Serina. Štát by podľa neho mohol dopad rastúcich cien elektriny eliminovať znížením ceny práce, znížením dane z pridanej hodnoty či dane z príjmu, ale napríklad aj radikálnym znížením byrokracie. Podľa Gregora by po vzore Nemecka bolo vhodné čo najrýchlejšie zaviesť Úniou odporúčaný systém úľav na poplatkoch za obnoviteľné zdroje energie (OZE) pre energeticky náročný priemysel. Práve prenesenie poplatkov za OZE na priemyselných odberateľov podľa Klubu 500 spôsobuje energeticky náročným podnikom najväčšie problémy. Ministerstvo hospodárstva (MH) si podľa rezortného odboru komunikácie uvedomuje situáciu na trhu s elektrickou energiou a snaží sa hľadať riešenia. "Aj z tohto dôvodu rezort hospodárstva pripravil komplexnú reformu podpory obnoviteľných zdrojov energie, ktorá začala platiť od 1. januára 2019. V rámci tejto novely MH SR tento rok historicky prvýkrát poskytne energeticky náročným podnikom zo štátneho rozpočtu finančnú kompenzáciu na zníženie nákladov za elektrinu," uviedol rezort. Schválená novela umožňuje podporiť energeticky podniky so spotrebou najmenej jednej gigawatthodiny elektriny v predchádzajúcom roku. Kritériá výberu takýchto podnikov vychádzajú zo špecifikácie prílohy Usmernenia EK o štátnej pomoci v oblasti ochrany životného prostredia a energetiky na roky 2014 až 2020


V sobotu v Saarbrückene strieľal rozvedený muž, zabil svojho syna a zaťa

Dve ženy, dcéru a manželku, muž pri streľbe zranil.

BRATISLAVA. Vyšetrovacia väzba bola uvalená na muža, ktorý v sobotu v Saarbrückene, hlavnom meste nemeckej spolkovej krajiny Sársko, zastrelil dvoch členov svojej rodiny a ďalšie dve osoby - ženy - zranil. Obvinený je z dvojnásobnej vraždy a dvojnásobného pokusu o vraždu, informovala v nedeľu agentúra DPA. Páchateľom je podľa doterajších zistení vyšetrovateľov 59-ročný nemecký občan s východoeurópskymi koreňmi. Mŕtvymi sú jeho 35-ročný syn a 37-ročný zať. Zranenými ženami sú 30-ročná dcéra páchateľa a jeho 60-ročná manželka. Vyšetrovanie neskôr ukázalo, že páchateľ bol rozvedený a s exmanželkou nežil v spoločnej domácnosti. Polícia predpokladá, že to mohol byť aj motív jeho krvavého činu. Muž prišiel v sobotu do domu v štvrti Fechingen na rodinnú oslavu, na ktorú nebol pozvaný. Hneď po príchode začal okolo seba strieľať zo zbrane, ktorú mal v nelegálnej držbe. Koľkokrát vystrelil, sa stále zisťuje. V dome sa v tom čase nachádzalo okrem obetí streľby viacero ďalších dospelých a detí, ktorí vyviazli bez zranení.


Kotlebovi poslanci podali sťažnosti voči obvineniam, jednu už prokurátor zamietol

Mizík je obvinený z prečinu výroby extrémistických materiálov.

BRATISLAVA. Sťažnosť poslanca z Ľudovej strany Naše Slovensko (ĽSNS) Stanislava Mizíka voči obvineniu z extrémistických trestných činov prokurátor Úradu špeciálnej prokuratúry zamietol ako nedôvodnú. Voči obvineniu z trestného činu šírenia extrémizmu podal sťažnosť aj druhý Kotlebov poslanec Milan Mazurek, o tej ešte prokurátor nerozhodol. Agentúru SITA o tom informovala hovorkyňa Úradu špeciálnej prokuratúry Jana Tökölyová. V prípade oboch poslancov vyšetrovanie pokračuje naplánovanými procesnými úkonmi, prípadmi sa zaoberajú vyšetrovatelia Národnej kriminálnej agentúry (NAKA).Poslanec Stanislav Mizík je od 27. apríla obvinený z prečinu výroby extrémistických materiálov v jednočinnom súbehu s prečinom hanobenie národa, rasy a presvedčenia. Polícia v apríli urobila aj prehliadku kancelárie poslanca v areáli Bratislavského hradu. Vznesenie obvinenia Stanislavovi Mazurekovi v súvislosti s jeho januárovými vyjadreniami na adresu osobností vyznamenaných prezidentom Andrejom Kiskom potvrdila pre agentúru SITA aj hovorkyňa Úradu špeciálnej prokuratúry (ÚŠP) Jana Tökölyová. Kotlebov poslanec 10. januára na sociálnej sieti napadol zoznam ocenených osobností, prekáža mu okrem iného ich židovský pôvod. Podľa poslanca prezident Kiska sa buď zbláznil, alebo vedome degraduje slovenské vyznamenania. Udeľovanie štátnych vyznamenaní Kiskom otočilo zdravý rozum hore nohami, napísal ďalej. Negatívne komentoval udelenie vyznamenania aj Michalovi Kaščákovi, ktorý je podľa vyjadrení Stanislava Mizíka organizátor zvráteného festivalu Pohoda. Na adresu Daniely Šilanovej napísal, že bola fanatička do cigánskych zvykov. Polícia začala konať ex offo, na prokuratúru prišli aj podnety od občanov. Milana Mazureka obvinili tiež v apríli. Podľa vyšetrovateľa sa dopustil trestného činu podnecovania, hanobenia a vyhrážania osobám pre ich príslušnosť k niektorej rase, národu, národnosti, farbe pleti, etnickej skupine alebo pôvodu rodu. Dopustil sa ho podľa obvinenia ešte v októbri minulého roku v relácii súkromného rádia Frontinus, kde ako hosť počas jeden a pol hodiny trvajúceho vystúpenia povedal viaceré kontroverzné výroky. Namierené boli proti rómskemu etniku, xenofóbne sa vyjadroval aj na adresu imigrantov, Arabov či islamského náboženstva.Za svoje výroky na pôde parlamentu voči islamu obaja zaplatili pokutu po 1 000 eur.


Na benzínkach mierne zdražel najpredávanejší benzín aj motorová nafta

Motoristi na Slovensku tankovali 95-oktánový benzín za 1,237 eura za liter.

BRATISLAVA. Na slovenských čerpacích staniciach zdražel najpredávanejší benzín, ako aj motorová nafta. Ako informoval Štatistický úrad (ŠÚ), ceny 95-oktánového benzínu v šiestom týždni tohto roku vzrástli oproti predchádzajúcemu týždňu o 0,08 percenta a ceny motorovej nafty o 0,83 percenta. Znížili sa ceny 98-oktánového benzínu o 0,21 percenta a ceny LPG o 0,18 percenta. Ceny CNG zostali nezmenené. Motoristi tak mohli v šiestom týždni tohto roka natankovať na čerpacích staniciach na Slovensku najpredávanejší 95-oktánový benzín v priemere za 1,237 eura za liter, 98-oktánový benzín stál 1,439 eura za liter. Motorovú naftu si mohli motoristi v priemere kúpiť za 1,214 eura za liter a LPG si mohli zadovážiť za 0,568 eura za liter. Priemerná cena CNG bola 1,198 eura za kilogram.


Ročný poplatok za štúdium na vysokej škole by nemal presiahnuť 6780 eur

Na prvom stupni externého štúdia je najvyššie možné školné navrhované na 2400 eur.

BRATISLAVA. Maximálna výška sumy ročného školného na verejných a štátnych vysokých školách v externej forme štúdia by mala dosiahnuť 6780 eur. Vyplýva to z návrhu opatrenia Ministerstva školstva, vedy, výskumu a športu SR, ktorým sa ustanovuje maximálna výška školného na akademický rok 2020/2021, ktoré predložilo ministerstvo do medzirezortného pripomienkového konania. Na prvom stupni externého štúdia je najvyššie možné školné navrhované na 2400 eur v študijnom odbore veterinárske lekárstvo. Najnižšia maximálna výška školného dosahuje výšku 1230 eur, a to napríklad v študijných odboroch psychológia, vedy o umení a kultúre, teológia či sociálna práca. Najvyššia maximálna výška školného na druhom stupni štúdia dosahuje 3600 eur, a to v študijnom odbore veterinárske lekárstvo. Najnižšia maximálna výška školného je 1840 eur. V študijných odboroch spájajúcich prvý a druhý stupeň štúdia je najvyššia maximálna výška školného vyčíslená na 3000 eur, opäť v študijnom odbore veterinárske lekárstvo. Na treťom stupni štúdia dosahuje najvyššia možná výška školného podľa návrhu opatrenia výšku 6780 eur. Túto sumu je možné dosiahnuť v odboroch všeobecné lekárstvo a zubné lekárstvo. Najnižšia maximálna výška sa pohybuje na úrovni 3900 eur. Týka sa to odborov, ako je napríklad právo, politické vedy, psychológia, vedy o športe alebo sociálna práca. Účinnosť návrhu opatrenia sa navrhuje od 1. septembra.


Vedci opravili fyziku, protón je v skutočnosti ešte ľahší

Meranie je trikrát presnejšie ako doterajšie výsledky.

BRATISLAVA. Protóny sú veľmi ľahučké. Keby ste jeden kilogram vydelili miliardou, ďalšou miliardou a ešte jednou miliardou, dostali by ste sa približne k hmotnosti protónu. Len ťažko predstaviteľné číslo sa teraz podarilo odmerať presnejšie. Vedci zistili, že je ešte ľahší, ako predpokladali. Zistenia uverejnili vo vedeckom časopise Physical Review Letters. Protóny – malé a kladne nabité častice – sú všade okolo nás. Nachádzajú sa v jadre každého atómu. Poznať presnú hmotnosť protónu je dôležité najmä pre atómových fyzikov. Ak poznajú jeho hmotnosť, môžu lepšie testovať základné fyzikálne teórie. Vedci z Inštitútu pre nukleárnu fyziku Maxa Plancka v Heidelbergu použili najpresnejšiu dostupnú metódu merania – merania boli trikrát presnejšie ako dosiaľ. Vyšla im výsledná hmotnosť protónu 1,007276466583 atómových hmotnostných jednotiek. Nová hodnota je menšia o 30 miliardtín percenta než výsledky z predošlých výskumov. Rozdiel môže pôsobiť zanedbateľne, pre fyzikov je však obrovský. Na zmeranie hmotnosti použili fyzici takzvanú Penningovu pascu. Zariadenie v sebe spája silné elektrické a magnetické polia. To prvé dokáže častice chytiť do pasce a druhé ich núti robiť pohyb v kruhu. Pohyb častice, v tomto prípade protónu, sa tak dá vyjadriť v troch vibračných frekvenciách. Pomocou nich dokázali vedci vypočítať hmotnosť protónu. Aby zabezpečili úplnú presnosť merania, experiment vykonali aj na izotope uhlíka 12C, ktorý má hmotnosť presne 12 atómových hmotnostných jednotiek. „Priamo sme ho použili na porovnanie,“ vysvetľuje v tlačovej správe Chem Europe jeden z autorov štúdie Sven Sturm. „Najskôr sme uložili jeden protón a jeden uhlíkový ión do oddelených časti nášho Penningovho zariadenia. Potom sme striedavo prenášali každú z dvoch častíc do centrálneho meracieho priestoru a merali jeho pohyb.“ Z pomeru hodnôt potom získali výskumníci hmotnosť protónu priamo v požadovaných jednotkách.


Dopravná hádanka: Kto má prednosť na priechode pre chodcov?

So začiatkom školského roka treba na priechodoch dávať pozor.

So začiatkom školského roka sa zvyšuje počet nielen áut na cestách, ale aj chodcov na priechodoch. Na prvý školský deň tradične na viacerých bratislavských uliciach dozerajú na priechody mestskí policajti. Čo má však vodič spraviť v prípade, že pri priechode policajt nestojí? Vie, kedy a ktorých chodcov majú pustiť cez cestu?


V Medickej záhrade v Bratislave opäť otvoria letnú čitáreň

Letná čitáreň v Medickej záhrade v bratislavskom Starom Meste je už 16 rokov súčasťou leta.

BRATISLAVA. Letná čitáreň v Medickej záhrade v bratislavskom Starom Meste, ktorá je už 16 rokov súčasťou leta, otvorí v pondelok 12. júna opäť svoje pomyselné brány. Návštevníci budú mať k dispozícii 70 titulov domácich a zahraničných časopisov a denníkov, ale aj informačné a propagačné materiály o Bratislave. Zároveň bude fungovať aj samoobslužná knižnica, v ktorej sa dajú bezplatne požičať a čítať knihy vyradené zo zbierok Staromestskej knižnice či dary od občanov. Čitáreň celkovo ponúkne 52 študijných miest a bezplatné pripojenie na internet. "Letná čitáreň je už roky obľúbenou zastávkou potulkami mestom pre Staromešťanov, ale aj návštevníkov Medickej záhrady," skonštatoval starosta Starého Mesta Radoslav Števčík. Sám podľa vlastných slov rád trávi voľné chvíle nad knihou, posedí si v pokojnom prostredí záhrady či porozpráva sa s priateľmi a obyvateľmi. Počas letných mesiacov je pre návštevníkov pripravený aj kultúrny program. Deti sa môžu tešiť napr. na sedem bábkových predstavení Stražanovho bábkového divadla či rôzne tvorivé dielne a zážitkové čítanie. Pre dospelých sú pripravené medzigeneračné tvorivé dielne, výstavy, stretnutia so slovenskými spisovateľmi alebo cestovateľské videoprojekcie z ciest po Arktíde, Špicbergoch či Grónsku. Vstup na podujatia je voľný. Letná čitáreň je otvorená denne od 10.00 do 18.00 h, a to až do 31. augusta.


Ako si spustiť nové Google Mapy s rozšírenou realitou

BRATISLAVA. Rozšírená realita v Google Mapách sa tento týždeň dostala do viacerých zariadení Android a iPhone. Nový spôsob navigácie vám v reálnom čase pomocou kamery telefónu ukazuje, kam presne máte kráčať. Priamo na zábere ulice tak uvidíte smerovky ale aj zostávajúcu vzdialenosť do cieľa. Navigovanie pomocou rozšírenej reality, známe aj ako Google Maps Live View, môžu v beta verzii vyskúšať viaceré zariadenia Android aj Iphone. Aby ste mohli spustiť funkciu cez Android, vaše zariadenie musí podporovať ARCore, iPhone zas ARKit. Zoznam zariadení s podporou pre rozšírenú realitu nájdete na konci článku. Uistite sa tiež, že máte poslednú aktualizáciu aplikácie Google Mapy. Ak váš telefón podporuje rozšírenú realitu, novú službu v Google Mapy spustíte nasledovne: Rozšírenú realitu podporujú viaceré novšie zariadenia od výrobcov Google, HMD Global, Huawei, LG, Motorola, Samsung, Sony či Asus. Celý zoznam zariadení nájdete na stránkach vývojárov ARCore.


STĹPČEK PETRA SCHUTZARozchod s Britániou je obrovskou stratou Únie

Minimalizácia strát by mala viesť ako určujúci princíp pri rokovaniach Brusel aj Londýn.

Nech budúcnosť prinesie čokoľvek, zápis černejším tušom do kroniky európskeho zjednocovania ako odchod Británie sa ešte nekonal. Rozchod s jedným z najvýznamnejších členov je najväčšia strata a neúspech Únie, či sa obzeráme späť k Lisabonu, Maastrichtu, alebo až po Rímsku zmluvu. Protibežnosť vzťahov a očakávaní, ktoré sa v konaní budú hlásiť o slovo, je navyše hrozbou, že môže byť horšie. Minimalizácia strát, hospodárskych i reputačných, by mala viesť ako určujúci princíp pri rokovaniach Brusel aj Londýn. Istoty však niet, keďže nižšie záujmy, s domicilom na britskej či niektorej z veľkých európskych scén, sa budú s najvyšším imperatívom biť. Rozmotávanie zväzku môže takto vyústiť aj do koncovky najhorších vzťahov medzi Britániou a kontinentom, čo pamäť siaha. Je len a len na politikoch, aby princíp zdochnutej kozy z rokovaní vynechali.


USA nepovolili čínskemu miliardárovi prevzatie firmy MoneyGram

MoneyGram a čínska firma Financial Services Group nezískali pre akvizíciu súhlas amerického Výboru pre zahraničné investície.

WASHINGTON. Čínsky miliardár Jack Ma stiahol ponuku na prevzatie americkej firmy MoneyGram poskytujúcej peňažné prevody. MoneyGram a čínska firma Financial Services Group totiž nezískali pre akvizíciu za 1,2 miliardy dolárov súhlas amerického Výboru pre zahraničné investície (CFIUS) napriek snahe, aby vyvrátili obavy výboru. Uviedol to v utorok vo vyhlásení generálny riaditeľ spoločnosti MoneyGram Alex Holmes. CFIUS skúma navrhované akvizície amerických firiem z hľadiska národnej bezpečnosti."Odvtedy, ako sme pred takmer rokom prvýkrát oznámili navrhovanú transakciu, sa geopolitické prostredie významne zmenilo," konštatoval Holmes. "Napriek našej najlepšej snahe o spoluprácu s vládou USA sa teraz stalo jasné, že CFIUS túto fúziu neschváli," dodal. Hodnota akcií firmy MoneyGram v utorok po ukončení riadneho obchodovania na burze klesla o 6,8 percenta na 12,40 dolárov za kus.Čínsky miliardár Jack Ma je zakladateľom spoločnosti Alibaba Group, ktorá je najväčšou internetovou obchodnou platformou na svete. Spoločnosť Ant Financial, ktorá je prepojená s firmou Alibaba, sa na kúpe firmy MoneyGram dohodla v apríli minulého roka. Stiahnutie ponuky na prevzatie znamená, že Ant Financial zaplatí firme MoneyGram za zrušenie transakcie 30 miliónov dolárov


OBJEKTÍVRobot od Boston Dynamics ukázal gymnastickú zostavu

Kotrmelce, stojky či iné gymnastické kúsky robia mnohým ľuďom problémy. No humanoidný robot Atlas od spoločnosti Boston Dynamics všetko zvládne elegantne v jednej krátke zostave a pridá aj zopár prvkov navyše. Atlas využíva úplne celé telo - od rúk, torza až po nohy - aby zvládol aj niektoré náročnejšie časti zostavy. Výskumníci upravili technológiu tak, aby robot zvládol jednotlivé kúsky oveľa rýchlejšie než doteraz. Okrem gymnastickej zostavy má Boston Dynamics ešte jedno nové oznámenie. Prvýkrát budú komerčne ponúkať jeden zo svojich robotických vynálezov - štvornohého robota Spot. Záujemcovia si ho môžu prenajať "za cenu nižšiu, ako stojí auto," povedal pre web TechCrunch Michael Perry, viceprezident spoločnosti pre rozvoj podnikania. Psí robot nebude dostupný pre každého, ale pre vybrané spoločnosti, ktoré najprv musia vyplniť formulár na webe spoločnosti. V Boston Dynamics chcú totiž nájsť záujemcov z rôznych oblastí, ktorí by im pomohli robota uviesť do reálnych podmienok. Spot je podľa spoločnosti vhodný do stavebníctva, ropného a plynárenského priemyslu či do oblasti týkajúcej sa verejnej bezpečnosti. Unesie náklad s hmotnosťou do štrnásť kilogramov, ak spadne, sám sa postaví, dokáže pracovať pri teplotách od mínus dvadsať do plus 45 stupňov Celzia. Vydrží pracovať deväťdesiat minút.


Cibulková otočila zápas a v New Haven postúpila ďalej

BRATISLAVA. Slovenská tenistka Dominika Cibulková nasadená ako druhá zdolala Francúzku Alizé Cornetovú za 122 minút 2:6, 6:2, 6:4 v osemfinále dvojhry na turnaji kategórie WTA Premier na tvrdom povrchu v americkom New Havene. Cibulková prehrala prvý set 2:6, v treťom sete zaostávala 2:4, ale sériou štyroch víťazných gemov vydrela zápas aj postup do štvrťfinále. Dominika Cibulková (SR-2) - Alizé Cornetová (Fr.) 2:6, 6:2, 6:4 za 122 minút Cornetovú (47. v rebríčku WTA) zdolala v desiatom vzájomnom stretnutí po siedmy raz. V súboji o postup do semifinále sa svetová jedenástka Cibulková stretne s Ruskou Anastasiou Pavľučenkovovou (20.), šestkou žrebu, ktorá vyradila Španielku Carlu Suárezovú-Navarrovú /7:6 (3), 6:0/. "Vedela som, že ma nečaká nič ľahké. Hrala som proti Cornetovej minulý týždeň v Cincinnati, zvíťazila som vo dvoch setoch, a tušila som, že ona bude na dnešný zápas veľmi dobre pripravená," uviedla Dominika Cibulková v prvom interview po zápase ešte na dvorci. "Naozaj to nebolo jednoduché vrátiť sa do zápasu, ale pripomenula som si svoju hru z minulého roka, keď sa mi darili takéto comebacky aj v treťom sete," dodala 28-ročná Slovenka. Cibulková ukončila stretnutie s 22 víťaznými údermi a 36 nevynútenými chybami, jej súperka mala podobné čísla (21 resp. 32). V konečnom dôsledku rozhodol jeden brejk navyše v prospech Slovenky, premenila 6 z 9 možností, kým Francúzka 5 z 12. Pred súbojom proti Pavľučenkovovej (bilancia 5:3) Cibulková poznamenala: "Bude to opäť náročné, ale práve preto som prišla na tento turnaj, aby som si odskúšala čo najviac takých stretnutí pred US Open. Mám rada veľké výzvy, verím v ďalší dobrý zápas."


Prekvapivý líder pokračuje, po ďalšej výhre je už šesť bodov pred Bayernom

BERLÍN. Futbalová rozprávka klubu RB Lipsko pokračuje ďalej. Prekvapivý líder najvyššej nemeckej súťaže I. bundesligy zvíťazil v piatkovom súboji nováčikov vo Freiburgu s prehľadom 4:1 a na 1. mieste tabuľky má priebežne šesťbodový náskok pred majstrovským Bayernom Mníchov, ktorý sa v sobotu stretne s Bayerom Leverkusen. Lipsko naďalej zveľaďuje svoju rekordnú nováčikovskú sériu v I. bundeslige. Pred týždňom prekonalo 23-ročný rekord MSV Duisburg, ktorý v ročníku 1993/1994 nenašiel premožiteľa v úvodných desiatich kolách. Aktuálna šnúra Lipska má hodnotu 12 duelov bez prehry, aktuálne so siedmimi víťaznými duelmi po sebe. Lipsko je počnúc minulým víkendom prvým východonemeckým klubom na čele I. bundesligy od roku 31. augusta 1991, keď sa rovnaký kúsok podaril Hanse Rostock. Mimochodom, keď 1. FC Kaiserslautern získal ako nováčik v ročníku 1997/1998 majstrovský titul, po dvanástich kolách mal na konte 29 bodov, teda o jeden menej ako aktuálne Lipsko. Hoffenheim vo svojej prvej bundesligovej sezóne 2008/2009 získal neoficiálny titul jesenného majstra za 35 bodov po 17 odohraných kolách. Freiburg - Lipsko 1:4 (1:3) Góly: 15. Niederlechner - 21. a 35. T. Werner, 2. N. Keita, 79. SabitzerKarim Guédé (Freiburg) pre zranenie nefiguruje v zápise o stretnutí.


Čomu vďačím za góly? Treske a vlašskému, vtipkuje Hossa

Slovenský hokejista opäť skóroval a v historických štatistikách NHL stúpa stále vyššie.

Jedným zásahom prispel k výhre Chicaga na ľade New Yorku Islanders 5:4. Slovenský útočník Marián Hossa dal svoj šestnásty gól v sezóne a je piatym najlepším strelcom v NHL. Celkovo má v najlepšej lige sveta na konte už 515 gólov. V poradí najlepších strelcov v storočnej histórii ligy ste sa opäť posunuli vyššie, ste už na 37. mieste spolu s Pierrom Turgeonom. Sledujete túto historickú bilanciu? „Na rekordy sa príliš nepozerám. Snažím sa sústrediť na najbližší zápas a som rád, že mi to padá. V zápase proti Islanders mi perfektne prihral pred odkrytú bránku Ryan Hartman. Bola to krásna prihrávka a nebol problém skórovať.“ Spoluhráči aj tréneri vás chvália, že korčuľujete ako za mlada. Čo vám pomáha udržiavať sa v takej kondícii? „Jeden faktor je, že prvýkrát za niekoľko posledných rokov sme s Chicagom vypadli hneď v prvom kole play-off. Sezóna sa končila skoro a mohol som si dlhšie oddýchnuť, načerpať nové sily, mať dlhú letnú prípravu. Dosť som ju pomenil oproti predchádzajúcim rokom a vyhovovalo mi to. Myslím, že s kondičným trénerom sme odviedli dobrú prácu.“ Zmenili ste aj niečo iné, napríklad stravovanie? „To nie. Zjem všetko, čo mi chutí a čo je navarené. Rád do jedálneho lístka zamiešam aj slovenskú kuchyňu. Samozrejme, fastfoody vynechávam.“ V celej minulej sezóne ste dali trinásť gólov, teraz ich po 31 zápasoch máte už šestnásť. Čomu vďačíte za výbornú formu? „Treske a vlašskému. Ale vážne - dôležitý bol začiatok sezóny. Chytil som úvod, potom sa človek dostane do pohody a všetko ide. Minulý rok som to mal naopak, naháňal som to, dostával som sa do šancí, ale puk nechcel spadnúť do bránky. Chcel som to prelomiť, ale ako sa hovorí, hokejku som držal trochu silnejšie a góly nepadali. Teraz mi to ide.“ Zo slovenských rodákov je pred vami v historických štatistikách už len Stan Mikita. Vy ste dali v NHL 515 gólov, on 541. Trúfate si ho prekonať? „Bolo by to pekné, hoci som nad tým veľmi nerozmýšľal. Som rád, že som sa v štatistikách dostal k hráčom ako Peter Bondra a že sa mi podarilo streliť päťstý gól. Viem, že Stan Mikita má niekoľko gólov navyše. Budem sa snažiť hrať svoju hru, a keď to príde, tak to príde. A ak nie, tak nie. Uvidíme.“ Mikita má 76 rokov a v poslednom období ho trápia zdravotné problémy. Žije v Chicagu. Ste s ním v kontakte? „Bavil som sa s jeho dcérou, minulý rok som sa stretol aj s jeho manželkou, ale veľmi sa k tomu nechcú vyjadrovať a ja to rešpektujem.“ Tento týždeň ste v zápase proti New Yorku Rangers strelili gól, ktorý napokon neuznali, pretože situácii predchádzal ofsajd. Odhalila to analýza videozáznamu, ktorú si vyžiadal tréner súpera.  „Skóre bolo vtedy 0:0, podarilo sa mi streliť gól. Ale prišiel challenge (výzva trénera na preskúmanie videa – pozn. red.). Teraz je už videotechnika veľmi presná. Rozhodli tak, že gól neplatil, a musel som to prijať.“ Pomáhajú podľa vás technické vymoženosti hokeju, alebo mu skôr ubližujú? Ťažko sa mi k tomu vyjadruje, ide to v podstate mimo nás, hráčov. Môžeme k tomu niečo povedať, ale veľmi to neovplyvníme. Je to záležitosť medzi NHL, hráčskou asociáciou a Medzinárodnou hokejovou federáciou. „Je pravda, že tieto analýzy videa pri sporných ofsajdoch trvajú strašne dlho. Naťahuje to hru, naruší to jej plynulosť. Preto si myslím, že niekedy je to na škodu hokeja. Ale, samozrejme, ak by mal padnúť neregulárny gól, je to zase dobre. Je ťažké to jednoznačne hodnotiť.“ V slovenskej lige sa v Trenčíne sa darí vášmu bratovi Marcelovi, v tejto sezóne dal dosiaľ šestnásť gólov, presne ako vy. Podpichujete sa? Neuzavreli ste nejakú stávku? „Nie, už sme starí na to, aby sme sa hecovali. Som rád, že sa mu v Trenčíne darí a držím mu palce. Verím, že Trenčín postúpi do play-off.“ V rámci charitatívnej akcie ste namaľovali obrázok. Čo vám naň povedali dcéry a manželka? „Je pravda, že raz po tréningu nás zastavili ľudia z nášho klubu. Chceli pár hráčov, aby pre charitu namaľovali nejaké vianočné obrázky. Mne maľovanie príliš nejde, ale dcéra sa z obrázku potešila.“ V januári budete mať už 38 rokov. Dokedy si trúfate hrať v NHL? „Zatiaľ sa cítim dobre, nemám žiadne veľké zdravotné problémy. Dokedy ma to bude baviť a budem hrať na takej úrovni ako teraz, veľmi rád potiahnem. Človek nikdy nevie. Idem rok po roku a uvidím, čo sa udeje.“ Vedenie NHL sa v najbližších týždňoch rozhodne, či pustí hráčov na olympiádu v Pjongčangu v roku 2018. Liga tomu zatiaľ nie je príliš naklonená. Sledujete, ako sa situácia vyvíja? „Ťažko sa mi k tomu vyjadruje, ide to v podstate mimo nás, hráčov. Môžeme k tomu niečo povedať, ale veľmi to neovplyvníme. Je to záležitosť medzi NHL, hráčskou asociáciou a Medzinárodnou hokejovou federáciou. Niekoľkokrát za sebou hráčov na olympiády uvoľnili a myslím, že to bolo veľmi zaujímavé, z nášho pohľadu hlavne vo Vancouvri v roku 2010. Uvidíme, ako to dopadne teraz.“ Tento text ste mohli čítať vďaka tomu, že platíte za obsah. Vážime si to.


Takto vyzeralo rozbíjanie ľadov na Dunaji

Pozrite si, ako ľadoborec Krupina rozbíjal ľady na zamrznutom Dunaji na Vodnom diele v Čunove.

BRATISLAVA. Kvôli nízkym teplotám bola na Dunaji pozastavená lodná doprava. V piatok vodohospodári plavebné podmienky na Dunaji obnovili a rozbitý ľad prepustili cez hate na Vodnom diele v Čunove.


Trump oznámil meno nového šéfa FBI

Trumpovým nominantom je Christopher Wray.

Správu aktualizujeme. WASHINGTON. Americký prezident Donald Trump v stredu oznámil, že na post šéfa FBI nominuje bývalého federálneho prokurátora Christophera Wraya. "Nominujem Christophera A. Wraya, muža s bezchybným renomé, na post nového riaditeľa FBI," uviedol Trump na twitteri. Ďalšie informácie Trump neposkytol. V závere tweetu iba napísal, že "detaily budú nasledovať". Wray pôsobil v rokoch 2003 až 2005 vo vláde Georgea Busha mladšieho ako námestník ministra spravodlivosti. V súčasnosti pracuje v advokátskej kancelárii King and Spalding. Zastupoval okrem iného guvernéra New Jersey Chrisa Christieho počas vyšetrovania úmyselného vyvolanie zápchy na moste na Manhattane pred viac ako tromi rokmi Oznámenie o Wrayovej nominácii prišilo deň pred plánovaným vypočúvaním bývalého riaditeľa FBI Jamesa B. Comeyho. Comey má vypovedať o tom, či a ako na neho Donald Trump tlačil, aby ukončil vyšetrovanie kontaktov medzi Trumpovým volebným tímom a Ruskom.


Bitcoin padá, dostal sa pod hranicu desaťtisíc dolárov

Kryptomena klesá už od začiatku týždňa. Obchodníci sa nevedia zhodnúť, prečo je to tak.

LONDÝN. Bitcoin pokračoval vo štvrtok v páde. Ráno sa jeho kurz na obchodnej platforme Bitstamp opäť dostal pod hranicu desaťtisíc USD (8938,15 eura). Bitcoin v rannom obchodovaní stratil 5,5 percenta a predával sa po 9680 USD. V stredu oslabil o 7,7 percenta a jeho kurz prvýkrát od 1. augusta klesol pod desaťtisíc USD. Najznámejšia kryptomena klesá už od začiatku týždňa, odkedy jej hodnota padla približne o 15 percent. Obchodníci sa úplne nevedia zhodnúť na príčine oslabovania bitcoinu. Ako dôvody uvádzajú technické faktory či výpredaj na tradičných trhoch, ktorý sa preniesol aj na kryptomeny. Podľa analytika firmy OANDA Craiga Erlama je však spájanie s vývojom na akciovom trhu nespoľahlivé. Dodal, že bitcoinový trh je nepredvídateľný. Minulý týždeň, keď akcie padli, bitcoin sa posilnil, čo niektorí kryptooptimisti interpretovali tak, že sa začína správať ako bezpečný prístav pre investície podobne ako zlato či japonský jen. Kurz bitcoinu je výrazne volatilný. V júni sa dostal s takmer 14-tisíc USD najvyššie od začiatku 2018 a potom do konca júla padol približne na deväťtisíc USD. Rekordné maximum takmer 20-tisíc USD dosiahol koncom roka 2017.


Stal sa obeťou kliatby. Terry Gilliam zomrie skôr, ako nakrúti svoj film

Americký herec a režisér by s prehľadom získal cenu pre najväčšieho smoliara kinematografie.

Zmysel pre humor Terry Gilliam rozhodne má. Herec a režisér, člen skupiny Monty Python pri ňom nepozná hranice. Jemu sa vtipná odjakživa zdala aj Biblia a ešte si aj myslel, že to nie je žiadna prekážka v tom, aby sa v dospelosti stal misionárom.  V skutočnosti to prekážka bola. Keď sa dostal do dospelého sveta a ako študent čerpal štipendium presbyteriánskej cirkvi, v škole pochopili, že s ním budú problémy. Vtipkovať na tému Boha sa nikomu nechcelo, v tej túžbe zostal Gilliam osamotený. Pochopil vtedy, že vhodnejším miestom pre jeho slobodnú a veselú dušu bude umenie. Teraz však prišla situácia, že ani jemu sa smiať nechce. Od roku 1998 túži nakrútiť film Muž, ktorý zabil Dona Quijota. Doteraz bez úspechu. Už niekoľkokrát mal rozloženú scénu, nazbierané peniaze, potvrdených hviezdnych hercov - zakaždým sa niečo stalo. Prišla živelná katastrofa, niekto ochorel, nakrútené zábery zo stredovekého príbehu prekazili preletujúce lietadlá. Výroba sa posúvala a odkladala, až Johnny Depp nemal čas a Jean Rochefort stratil schopnosť vyliezť na koňa. Minulý týždeň mal Gilliam vyraziť na nové nakrúcanie, všetko sa už zdalo v poriadku. Prišla však ďalšia a taká zničujúca správa, že britskej BBC povedal: "Zomriem skôr, ako Dona Quijota dokážem nakrútiť." Robí si z neho niekto nemiestne žarty? Nie. Keby si Gilliam pospomínal na svoju kariéru, skonštatoval by, že to bola jedna smola za druhou. Je vlastne celkom pochopiteľné, že sa s ním dnes producenti boja ísť do biznisu. Všetko sa začalo už vtedy, keď Terry Gilliam režíroval svojich kolegov z Monty Python v komédii Život Briana. Vymysleli si hrdinu, ktorý sa narodil pár krokov od príbytku, kde sa narodil Ježiš a potom mal celý život domotaný tým, že si ho ľudia zamieňali. Vo Švédsku film veselo promovali so sloganom: Taký vtipný, až ho v Nórsku museli zakázať. V Spojených štátoch však bezočivú komédiu spojenú s prejavmi viery prijali ešte horšie, náboženské komunity vyšli protestne do ulíc. To pre režiséra, ktorý ašpiroval na to, že v Amerike bude radšej populárnym ako intelektuálnym tvorcom, nebol dobrý znak.   "Keď som začal prednášať o filme a študentom som premietal aj niektoré svoje, pochopil som, že mám problém. Študenti si dokázali moje filmy obľúbiť len vďaka tomu, že som im bol sympatický ja. Inak však pre môj drsný humor nemali náladu," hovorí v knihe Gilliam on Gilliam. Hoci má veľkú skupinu fanúšikov, nikdy sa mu nepodarilo získať na film pohodlný rozpočet. Keď chystal film Brazil o diabolskej povahe technokratickej spoločnosti, dlho žiadne peniaze získať nevedel. A keď neskôr aj nejaké získal, hrozilo, že ich nebude môcť vyúčtovať. Mohol si byť istý, že sa pridružia ďalšie komplikácie. Pri filme Dobrodružstvá baróna Prášila sa mu pri preprave najprv stratili kostýmy, potom ho v španielskej Granade nepustili s koňom do Alhambry, hoci v produkcii tvrdili, že všetky povolenia sú vybavené. A keď chystal fantazijný film Imaginárium Dr. Parnassa, uprostred nakrúcania ho zastihla správa, že Heath Ledger v hlavnej úlohe zomrel. Dvadsaťsedemročný. Jeho najnovším problémom je, že sa asi spojil s producentom, ktorý ho oklamal. "Tvrdil, že na Muža, ktorý zabil Dona Quijota zohnal peniaze, ale dva týždne pred nakrúcaním povedal, že ich nemá," cituje Gilliama agentúra Reuters. Nový prísľub sa zatiaľ nečrtá a hrozí, že z projektu bude musieť odstúpiť Adam Driver. Hviezda z najnovších Star Wars nahradila pôvodne obsadeného Johnnyho Deppa a potom aj Ewana McGregora. Gilliama to mrzí o to viac, že Driver bol zatiaľ jediný herec, čo bol ochotný prečítať si celý hrubý román Miguela Cervantesa, ktorým je film voľne inšpirovaný. "Nikto iný sa neunúval," hovorí. Je možné, že vo filmovom svete sa už boja o jeho zdravie. Vlani prestížny časopis Variety omylom publikoval jeho nekrológ. Vtedy ešte trochu humoru v sebe našiel, aby svoju kliatbu okomentoval. Na facebooku sa ospravedlnil fanúšikom, čo čakajú na jeho film. Prepáčte, že som mŕtvy, napísal a priložil svoju fotografiu na smrteľnej posteli.             Tento text ste mohli čítať vďaka tomu, že platíte za obsah. Vážime si to.


Pamiatkový úrad vyhlásil budovu  Slovenského rozhlasu za národnú kultúrnu pamiatku

Dielo slovenských architektov Štefana Ďurkoviča a Štefana Svetka podľa presahuje národný význam.

BRATISLAVA. Pamiatkový úrad vyhlásil budovu Slovenského rozhlasu v Bratislave za národnú kultúrnu pamiatku. Budova je verejnosti známa ako "obrátená pyramída". "Reprezentuje architektonické dedičstvo povojnovej modernej architektúry, je jedným z vrcholných diel neskorého modernizmu na Slovensku v jej najexpresívnejšej experimentálnej forme, "informujú pamiatkári na svojom webe. Dielo slovenských architektov Štefana Ďurkoviča a Štefana Svetka podľa nich presahuje svojimi kvalitami národný význam. "Ako výnimočné dielo stredoeurópskej moderny bola budova Slovenského rozhlasu publikovaná v renomovaných zahraničných vydavateľstvách a časopisoch," uviedli pamiatkari s tým, že kľúčové nahrávacie priestory a koncertná sála v pôvodnom architektonickom riešení sú unikátne v rámci celého Slovenska. Budova Slovenského rozhlasu je dodnes vnímaná ako jeden z neskoromoderných symbolov Bratislavy, pripomínajú pamiatkari. V roku 2001 sa stala víťazom ankety Stavba storočia v kategórii Občianske stavby. "Vďaka ľahkej čitateľnosti v panoráme mesta sa tento neobyčajne silný architektonický solitér zaraďuje medzi kľúčové prvky urbanizmu," dodali.


Spojené štáty zrušia sankcie voči Turecku, ak bude rešpektovať prímerie v Sýrii

Kurdi oznámili, že sa stiahli z bezpečnostnej zóny.

WASHINGTON. Spojené štáty zrušia sankcie, ktoré nedávno uvalili na Turecko, ak Ankara bude rešpektovať prímerie aj po vypršaní termínu, ktorý dala kurdským bojovníkom na to, aby sa stiahli z tzv. bezpečnostnej zóny na severe Sýrie. Oznámil to v utorok americký predstaviteľ, ktorý si neželal byť menovaný. "To je záväzok, ktorý splníme," povedal predstaviteľ agentúre AFP, pričom nekonkretizoval termín zrušenia sankcií. Sýrski Kurdi v utorok oznámili, že sa úplne stiahli z bezpečnostnej zóny na severe Sýrie. Urobili tak v súlade s dohodou o prímerí s Tureckom, aby sa tak vyhli pokračovaniu tureckej ofenzívy. Na severe Sýrie začalo vo štvrtok platiť prímerie, ktoré je výsledkom stretnutia amerického viceprezidenta Mika Pencea s tureckým prezidentom Recepom Tayyipom Erdoganom. Turecko sa v nej zaviazalo prerušiť svoju vojenskú operáciu v tejto oblasti, aby umožnilo kurdským silám stiahnuť sa v priebehu piatich dní do utorka 22.00 h miestneho času (21.00 h SELČ) z tzv. bezpečnostnej zóny. Keď bude tento odsun zavŕšený, má byť podľa Ankary turecká operácia ukončená. Turecko spustilo vojenskú operáciu na severovýchode Sýrie namierenú proti Kurdom 9. októbra po tom, ako sa z tejto oblasti stiahli americké jednotky, ktoré dovtedy Kurdov podporovali. Tí následne podpísali so sýrskym prezidentom Bašárom Asadom dohodu, ktorú sprostredkovala Moskva. USA uvalili 14. októbra sankcie na troch tureckých ministrov a dve ministerstvá, čím USA reagovali na operáciu Ankary v Sýrii. Americký prezident Donald Trump zároveň oznámil zvýšenie ciel na oceľ dovážanú z Turecka a okamžité zastavenie obchodných rokovaní s Ankarou.


Talianske Alpy zasiahla víchrica, z lanoviek zachraňovali 130 lyžiarov

Horská služba pri záchrane lyžiarov bojovala s vetrom s rýchlosť 140 kilometrov za hodinu.

RÍM. Vyše 130 lyžiarov museli záchranári vyslobodiť z lanoviek v talianskych Alpách, kde uviazli, keď oblasť zasiahla neočakávane víchrica. Horská záchranná služba v lyžiarskom stredisku Prato Nevoso uviedla, že pri záchrane lyžiarov bojovala s vetrom dosahujúcim rýchlosť 140 kilometrov za hodinu. Lyžiarov po jednom navliekali do bezpečnostného istenia a následne ich zlaňovali na zem do bezpečia. Záchranári ich chválili, že zostali pokojní a umožnili tak rýchlo uskutočniť nebezpečnú operáciu. Na videozázname, ktorý záchranári zverejnili spolu s vyhlásením, vidieť prázdne sedačky lanoviek, ako sa divoko kníšu vo vetre. Prudká víchrica bičovala v utorok celý región Piemont na severozápade Talianska.


Štát plánuje vytvoriť vlastné resocializačné centrá, chce spoľahlivejší dohľad

Minister práce Ján Richter plánuje viac dohliadať na zákonné podmienky resocializácie.

BRATISLAVA. Štát plánuje vytvoriť dve vlastné resocializačné zariadenia. Chce mať väčší dohľad nad deťmi, ktorým súd nakáže pobyt v takýchto centrách. Povedal to v piatok na tlačovej konferencii minister práce Ján Richter (Smer). Po vyliečení závislosti sa tam mladí učia zaradiť do bežného života. Na Slovensku je v súčasnosti 20 resocializačných zariadení, z toho 19 súkromných. Na vznik avizovaných centier chce Richter vytvoriť podmienky do konca tohto roka. Minister plánuje viac dohliadať na zákonné podmienky resocializácie. V avizovaných centrách garantuje "spoľahlivý personál a starostlivosť". Predtým, ako deti pôjdu do resocializačných centier na základe rozhodnutia súdu, musia prejsť diagnostikou, liečbou a mať posudok od psychiatra. "Chceme na to dávať väčší pozor, doteraz sa to nie vždy dodržiavalo," povedal Richter. Stávalo sa totiž, že dieťa bolo do takýchto centier posielané súdom aj bez "tejto medicínskej časti". Nie každé drogovo závislé dieťa musí podľa Richtera skončiť v resocializačnom centre. Mnohým postačí ambulantná či ústavná liečba. Ak je však potrebné ho ešte resocializovať, vtedy ide do takéhoto zariadenia. Štát by po novom chcel, aby sa drogovo závislé deti liečili prioritne v zdravotníckych zariadeniach v Pezinku a Košiciach. "Momentálne sa tam liečia pacienti s rôznymi poruchami, zisťujeme, o koľko je potrebné rozšíriť lôžka," povedal v piatok na tlačovej konferencii minister zdravotníctva Tomáš Drucker (nominant Smeru). Drucker s Richterom diskutovali aj o zmenách v lekárskej posudkovej činnosti. Odborníci o to podľa nich nemajú veľký záujem, chcú do tejto oblasti prilákať viac "sprofesionalizovaných ľudí". Takúto činnosť vykonávajú zväčšia starší lekári. Drucker tam chce prilákať mladých, avizuje nový rezidentský program. Ministri sa venovali aj domovom sociálnych služieb. Uvažujú, či nerozšíria počet výkonov, ktoré by im hradila zdravotná poisťovňa. Jeden z návrhov znie aj tak, žeby v sociálnych zariadeniach bol zazmluvnený zdravotnícky personál, ktorý by tieto výkony uskutočňoval. O možnostiach ministri ešte diskutujú.


Ľudia v Bratislave žiadali predčasné voľby

Protestujúci, ktorí žiadali predčasné voľby, sa stretli na Námestí SNP.

BRATISLAVA. V centre hlavného mesta sa opäť zišli ľudia na protestnom zhromaždení, na ktorom požadovali predčasné voľby. Počas protestu chceli organizátori zbierať aj podpisy na petíciu za referendum o predčasných voľbách. Zhromaždenie zvolali študenti a aktivisti z občianskych iniciatív Hnevám sa, V teniskách, TERAZ a Za Slovensko.


Škrtel: Ľudia tvrdia niečo iné, no my vieme, na čo máme

Online prenos

Góly Slovákov

Fotogaléria

Reakcia Škrtela

Rozhovor s Kozákom

Skvelá správa z Trnavy

Hodnotenie hráčov

Reakcia Maka

Slovensko po dvoch tesných prehrách bodovalo proti Škótsku. V Trnave ho zdolalo 3:0.

„Ťažké zápasy sú vždy o tom, kto dá prvý gól,“ uviedol slovenský reprezentačný tréner Ján Kozák po výhre nad Škótskom pre RTVS. Slovensko získalo prvé body v kvalifikácii o postup na majstrovstvá sveta 2018, keď v Trnave zdolalo Škótov 3:0. O góly sa postarali ofenzívni hráči – dva góly strelil Róbert Mak, presadil sa aj navrátilec do reprezentácie, útočník Adam Nemec. „Očakával som ťažký zápas, čo potvrdil aj začiatok duelu. Pomohol nám vedúci gól, po ktorom hralo mužstvo kompaktne a dobre,“ pokračoval Kozák. Po dvoch prehrách proti Anglicku a Slovinsku (oba zhodne 0:1) jeho mužstvo konečne bodovalo. „Slovinsko, s ktorým sme odohrali posledný duel, je iné mužstvo. Hrali sme vonku, bez niektorých dôležitých hráčov. Spôsob hry s piatimi obrancami bol v poriadku, chýbali však lepšie individuálne výkony,“ vrátil sa k minulotýždňovej prehre. „Dnes sme hrali proti inému súperovi a chcel som hrať iným štýlom. Hráči, ktorí nastúpili, podali dobrý výkon a zaslúžene sme vyhrali,“ pokračoval. Po kartovom treste, pre ktorý vynechal duel v Slovinsku, zasiahol do duelu aj slovenský kapitán Martin Škrtel. „Víťazstvo sa nerodilo ľahko. Škóti sú kvalitný tím, ukázali sme však svoju silu a zaslúžene vyhrali,“ zdôraznil skúsený obranca pre RTVS. Po zápase pôsobil sebaistým dojmom, no vyzeral trochu nahnevane. „Síce ľudia tvrdia niečo iné, my vieme, na čo máme a v čom sme najsilnejší,“ naznačil, čo ho mohlo hnevať. Fanúšikovia kritizovali mužstvo nielen za prehru so Slovinskom, ale tiež dlhú sériu bez streleného gólu. Do začiatku dnešného zápasu mala dĺžku 405 minút. Diváci však na úvodný gól zápasu nemuseli dlho čakať. Už po pätnástich minútach sa presadil Róbert Mak, ktorý neskôr pridal aj druhý gól. „Je jedno, kto by dal prvý gól. Ľuďom sme dnes ukázali, že chceme bojovať za Slovensko,“ uviedol hrdina stretnutia pre RTVS. Slovenský kapitán Martin Škrtel sa po zápase vyhol ostatným médiám.


USA nebudú podporovať stredoamerické krajiny, kým nezastavia migrantov

WASHINGTON. Americká vláda nebude viac ponúkať pomoc Salvádoru, Guatemale a Hondurasu, pokým tieto krajiny nepodniknú "konkrétne kroky" na zastavenie migrantov bez dokladov, ktorí sa vydávajú na cestu do Spojených štátov. S odvolaním sa na pondelkové vyhlásenie amerického ministerstva zahraničných vecí o tom informovala agentúra AFP. Vláda prezidenta Spojených štátov Donalda Trumpa koncom marca pozastavila pomoc pre krajiny patriace do tzv. Severného trojuholníka (Strednej Ameriky). Stalo sa tak po tom, ako ich Trump obvinil z nečinnosti v otázke ilegálnej migrácie. Vláda Spojených štátov "dokončila revíziu" programov pomoci pre spomínané krajiny, potvrdila podľa AFP hovorkyňa rezortu diplomacie Morgan Ortagusová. Niektoré z plánovaných programov, zameraných na potlačenie ilegálnej migrácie, budú pokračovať. Plánovaných 370 miliónov dolárov pre ďalší fiškálny rok sa použije na iné zahraničné priority. Takisto každá ďalšia budúca pomoc od Spojených štátov bude podmienečná. "Nebudeme poskytovať nové finančné prostriedky na programy v týchto krajinách, kým nebudeme spokojní s tým, že vlády Severného trojuholníka prijímajú konkrétne opatrenia na zníženie počtu ilegálnych migrantov prichádzajúcich na hranicu USA," vyhlásila Ortagusová. Zastavenie tzv. karaván migrantov zo stredoamerických krajín sa stalo jednou z hlavných priorít vlády prezidenta Trumpa. Severný trojuholník (Strednej Ameriky) zahŕňa Salvádor, Guatemalu a Honduras, odkiaľ v posledných rokoch pred chudobou a násilím utiekli desaťtisíce migrantov a snažili sa dostať do Spojených štátov. V decembri minulého roka sa Spojené štáty a Mexiko dohodli na významných investíciách do Severného trojuholníka a južného Mexika v snahe zastaviť prílev migrantov.


Nováčikovi sa rozpadla izba s trofejami, významný puk nemá kam dať

Gernát nemusel dlho čakať na prvú radosť z gólu v národnom drese. V treťom reprezentačnom zápase nádherne trafil do siete Barryho Brusta.

AUGSBURG. Keď sa Martin Gernát rozhodol vysťahovať "úspechovú" izbu, netušil, že onedlho pribudne do zbierky ďalšia mimoriadna cennosť. Puk, s ktorým strelil premiérový gól v slovenskej hokejovej reprezentácii, teraz nemá kam umiestniť. Pamiatky kariérnych míľnikov totiž vymenil za sklad iných vecí. Gernát nemusel dlho čakať na prvú radosť z gólu v národnom drese. V treťom reprezentačnom zápase nádherne trafil do siete Barryho Brusta a po víťaznom zápase s Kanadou (4:3 pp a sn) na Nemeckom pohári z neho sršala dobrá nálada. Veď prečo by aj nie. Spoločne s partiou mladíkov bez výraznejších skúseností na medzinárodnej scéne zdolali kvalitný kanadský výber, zložený z top európskych legionárov. "Nech hrá Kanada v akejkoľvek zostave, pre nás je to vždy pojem. Niektorí tam máme kamarátov, takže o 'hecovačky' nebola núdza. O to viac ma teší, že sme to dotiahli do víťazného konca," neskrýval úsmev 23-ročný obranca. A keď v takomto zápase strelí reprezentačný "bažant" ešte aj pekný premiérový gól, radosť z úspechu sa zdvojnásobí. "Andy Kudrna mi to perfektne nahral. Ja som jazdil za naším útokom a prenechal mi to v poslednom momente. Videl som, že brankár pôjde do pokľaku, na ľavej strane bol otvorený. Skúsil som to trafiť švihom do vinkľa a padlo to tam." Problém nastal v momente, keď si Gernát spomenul, že cenný suvenír nemá kam umiestniť. Dôvodom bola pomerne rozsiahla rekonštrukcia "úspechovej" izby. "Jasné, že puk mám, chalani mi ho hneď vzali do boxu. Akurát netuším, kam ho dám. Mal som doma jednu izbu na trofeje a podobné ocenenia, ale rozpadla sa," prezradil Gernát. K rozpadu a následnej premene na účelové priestory jej mladý obranca výrazne dopomohol: "No, ak mám povedať pravdu, spravili sme si z toho doma menší skladík, veci sa presunuli. Neviem kam s pukom, budem musieť improvizovať."


Ich zápas trval takmer päť hodín. Kubot a Melo po veľkom boji vyhrali wimbledonskú štvorhru

Poľsko-brazílsky pár zvládol veľkú bitku, keď piaty set vyhral pomerom 13:11.

LONDÝN. Poľský tenista Lukasz Kubot a Brazílčan Marcelo Melo nasadení ako štvrtí zvíťazili nad šestnástkami podujatia, rakúsko-chorvátskym tandemom Oliver Marach, Mate Pavič, po veľkom boji 5:7, 7:5, 7:6 (2), 3:6, 13:11 v sobotňajšom finále štvorhry mužov na treťom grandslamovom turnaji sezóny Wimbledone v Londýne. Súboj trval štyri hodiny a štyridsať minút. Lukasz Kubot, Marcelo Melo (Poľ./Braz.-4) - Oliver Marach, Mate Pavič (Rak./Chor.-16)  5:7, 7:5, 7:6 (2), 3:6, 13:11 za 280 minút


OČAMI LUCIE MOLNÁR SATINSKEJAko nezmrznúť v MHD

Skúsenosti s bratislavskou mestskou hromadnou dopravou ma nútia brať si so sebou všade menší kufrík.

V lete je každá cesta mestskou hromadnou dopravou v Bratislave dobrodružstvom. Nikdy dopredu neviete, aká je predpoveď počasia v jednotlivých dopravných prostriedkoch. Keď je vonku nad 30 stupňov, každý sa desí horúčav. V plechovej škatuli v zápche môže byť neznesiteľne, priam život ohrozujúco. No objavuje sa aj druhý extrém. Vonku horúčava a v električke mrznete. Dobehnete ju v letných šatách a vnútri vám po druhej zastávke naskakuje husia koža. Vyťahujete sveter, ponožky a šál. Keď vystúpite, môžete sa zas vyzliekať. Skúsenosti s bratislavskou MHD ma nútia brať si so sebou všade menší kufrík. Vejár, voda, teplejšie oblečenie. Treba sa pripraviť na všetko, lebo nikdy vopred neviete, čo vás čaká. Som vďačná vodičom, vodičkám a vozidlám, ktoré síce chladia, ale rozdiel medzi vonkajšou a vnútornou teplotou nie je extrémny. Nie je v lete nič krajšie, ako sa v horúčave odviezť klimatizovaným dopravným prostriedkom, v ktorom nezmrznete!


Hlavným posolstvom Koncertu pre Jána a Martinu je spolupatričnosť

Koncert pripravili organizátori festivalu Pohoda.

BRATISLAVA. Uctiť si pamiatku Jána Kuciaka a jeho partnerky Martiny Kušnírovej je cieľom spomienkovej hudobnej akcie Koncert pre Jána a Martinu, ktorú pripravili organizátori festivalu Pohoda. Hudobníci, ktorí prijali pozvanie, vystúpia v nedeľu na bratislavskom Hlavnom námestí. Koncert začal o piatej. "Za hlavné posolstvo dnešného koncertu považujem spolupatričnosť. Spolupatričnosť s blízkymi ľuďmi Jána Kuciaka a Martiny Kušnírovej a rovnako spolupatričnosť s ľuďmi, ktorým záleží na tom, v akej krajine žijeme," uviedol za organizátorov pre TASR výkonný riaditeľ festivalu Pohoda Michal Kaščák. Podľa informácií organizátorov účasť na koncerte potvrdili hudobníci z rôznych žánrov. Koncert odštartoval skladbou Mariána Vargu Quattro Movimenti, ktorú predstavil violončelista Jozef Lupták so spoluhráčmi z Konvergencie Quartet.


Slovensko pri mzdách vrámci Vyšehradskej štvorky zaostáva

V IT sektore najviac zarobí Java programátor v Maďarsku.

BRATISLAVA. Slovensko v oblasti miezd na rôznych pozíciách za ostatnými krajinami V4 zaostáva. Napríklad marketingový manažér zarobí najviac v Poľsku v Mazovskom vojvodstve. V IT sektore zase najviac zarobí Java programátor v Maďarsku. Vyplýva to zo mzdového prieskumu Grafton Recruitment v štyroch krajinách, v ktorých táto personálna agentúra pôsobí v strednej Európe. Grafton prostredníctvom jednotlivých národných zastúpení zrealizoval prieskum v období od tretieho kvartálu 2018 do druhého štvrťroka 2019 v jednotlivých krajinách V4. Dáta vychádzajú najmä z nástupných miezd uchádzačov, ktorým spoločnosť sprostredkovala prácu, a tiež z dopytu firiem po zamestnancoch. Za Slovensko je od začiatku októbra k dispozícii porovnanie finančného ohodnotenia v 8 krajoch, 7 segmentoch, 16 odboroch a na 213 pracovných pozíciách. V Poľsku zarobí najviac marketingový manažér - 7000 eur, v Maďarsku je zisteným stropom pri tejto pozícii 6000 eur, v Českej republike 5050 eur a na Slovensku 4700 eur. Dolnými hranicami pri marketingových riaditeľoch v jednotlivých štátoch sú 1900 eur na Slovensku, 2150 eur v Českej republike, 2800 eur v Poľsku a 3600 eur v Maďarsku. Najnižšia zaznamenaná mzda na recepcii na Slovensku je 600 eur. Pre porovnanie, v Českej republike je to na Vysočine, a to v prepočte o 150 eur viac, čiže 750 eur. V sektore IT zase Java programátor s päťročnou či dlhšou praxou mesačne môže zarobiť v Maďarsku až 4800 eur, v Česku 4700 eur, v Poľsku 3950 eur a na Slovensku je maximom 3700 eur. Prahe patrí prvenstvo v rámci V4 pri projektových manažéroch zo sféry inžinieringu a výroby, ktorí môžu zarobiť až 5050 eur. Nasledujú Poľsko s 3750 eur, Slovensko s 3500 eur a Maďarsko, kde môžu ľudia na tejto pozícii zarobiť 3300 eur. Zaujímavosťou je, že hoci Česko aj Slovensko vo všeobecnosti hlásia postupné zmenšovanie regionálnych rozdielov, projektový manažér v Juhočeskom kraji sa nedostane nad 2750 eur, čo je len 54 % oproti Prahe, resp. Stredočeskému kraju. Práve v predmetnom českobudejovickom regióne je minimom na tejto pozícii dokonca len 1550 eur. Napríklad Prešovský kraj hlási v tomto smere hodnotu 1600 eur, v celom Maďarsku je dolnou položkou 1800 eur, v Poľsku 2100 eur. Seniorný audítor v českej metropole má mesačný príjem tiež až do výšky 5050 eur, v slovenskom hlavnom meste má 3700 eur. Maďarsko podľa Grafton Recruitment pri tejto funkcii ponúka hornú hranicu platu 3600 eur, zatiaľ čo Poľsko len 2800 eur.


DETSKÁ RUBRIKARosnička zelená - jedovatý majster v maskovaní

Ľudia v minulosti verili, že dokáže predpovedať počasie. zdalo sa im, že s blížiacim sa dažďom či búrkou vždy zlieza na zem.

Ťažko uveriť, že malé zviera dokáže narobiť taký veľký krik. Rosnička zelená je drobná a veľmi pekná žabka, ktorá sa najmä v noci ozýva typickým „krrre, krrre, krrre.“ V minulosti bola výrazne rozšírená, no dnes, keď čoraz väčšmi ničíme jej prirodzené prostredie, je už ohrozeným druhom. Rosnička patrí medzi stromové žaby. Najradšej sa usádza v teplých nížinných oblastiach, kde má nablízku jazero či potok. Výnimočne sa jej domovom stanú aj vyššie položené miesta, voda v okolí je však pre rosničku podmienkou. Rozšírená je v Európe a Malej Ázii. Rosničky dorastajú maximálne do piatich centimetrov. Samčekovia sú o čosi menší ako samičky, majú len približne osem gramov, zatiaľ čo ich družky vážia asi o tri gramy viac. Vrchnú stranu tela majú lesklú a hladkú, na rozdiel od ropúch s bradavicami po celom tele. Z druhového názvu by sme mali byť schopní vyčítať farbu ich tela. Rosničky zelené sú však od prírody majstrami v technikách maskovania. Dokážu meniť svoje sfarbenie a prispôsobiť sa tak prostrediu, v ktorom sa práve nachádzajú. Koža sa môže zmeniť z bledozelenej na tmavozelenú, žltkastú, sivú či hnedú. Bruško majú belavo-žlté, škvrnité a na dotyk drsné. Samička rosničky má hrdlo svetlé a hladké, jej druh zasa žltohnedé a nariasené. Samček preto vyzerá trochu ako pokrčený, v skutočnosti mu v oblasti hrdla len vidno spľasnutý zvukový mechúrik, ktorý nafukuje, keď v období párenia láka nádejné partnerky. Rosničky sa živia sa rôznymi muškami, pavúkmi a inými drobnými bezstavovcami. Často lovia v skoku. Pri prehĺtaní koristi si veľmi obratne pomáhajú prednými nohami. Telu rosničky príroda nadelila veľmi dômyselný tuning. Prsty na štíhlych nohách sú zakončené okrúhlymi prísavkami, vďaka ktorým žaba dokáže loziť po kmeňoch stromov a dokonca sa udrží aj na šmykľavom povrchu mokrých listov. Prispôsobená je aj na pobyt vo vode, medzi prstami má totiž krátku plávaciu blanu. Rosnička zelená je jedovatá, no pre človeka nie je ani trochu nebezpečná. Ľudia v minulosti verili, že dokáže predpovedať počasie. Zdalo sa im, že s blížiacim sa dažďom či búrkou zlieza na zem a naopak, slnečné počasie predznamená žabka lezúca po strome nahor. Rosničky sa preto chovali vo veľkých sklenených fľašiach ako živý barometer. V nádobe mali miniatúrny rebrík. Ak zostali na zemi, malo pršať, ak vyliezli na vrch rebríka, predpovedali tým slnečný deň. V skutočnosti však rosničky reagovali na celkom iné podnety. Ich správanie závisí predovšetkým od toho, v ktorej fáze životného cyklu sa nachádzajú. Nie od počasia. My už to vieme, preto nemáme za oknom žabu ale teplomer a spoliehame sa skôr na televízne rosničky – hlásateľky počasia. Rosničky zimujú na dne stojatých vôd alebo zahrabané v zemi, kde zostanú od októbra do marca, niektoré ešte o čosi dlhšie. Po výdatnom oddychu sa vyberajú do plytkých vodných nádrží, aby si našli vhodného partnera na spárenie. Samička znesie približne tisíc vajíčok, ktoré kladie do vody a samček ich oplodňuje. Malé žubrienky sa liahnu už po niekoľkých dňoch. V lete – už ako malé, približne jeden a pol centimetrové žabky - opúšťajú vodu. Dospelé žaby pripravené na akt párenia sa z nich stávajú približne po dvoch rokoch. Rosničiek je u nás stále menej a v mnohých oblastiach už vyhynuli. Môže za to vysušovanie, zavážanie alebo znečistenie vôd, ktoré žabky potrebujú, aby sa mohli rozmnožovať.


Verejnosť môže pomôcť chrániť žaby migrujúce do rybníkov

Cieľom akcie na Železnej studienke je predísť smrti migrujúcich ropúch pod kolesami áut.

BRATISLAVA. Verejnosť sa môže od soboty opäť zapojiť do záchrany žiab na Železnej studienke v Bratislave v 32. ročníku akcie Pomoc ropuchám pri jarných migráciách, ktorú organizuje mimovládna organizácia Miniopterus. Ako informoval Roman Lehotský z Miniopterusu, akcia sa začne stavbou červených fóliových zábran, ktoré sa stavajú na miestach najmasovejšej migrácie žiab cez cestu na Železnej studienke. Nasledovať bude prenos žiab cez cestu do rybníkov, pričom táto fáza trvá asi mesiac. Žaby zachytené za zábranami alebo nájdené na vozovke sa prenesú vo vedrách do najbližšieho rybníka. Tento rok, vzhľadom na prebiehajúcu rekonštrukciu 3. a 4. rybníka, bude z iniciatívy Mestských lesov Bratislava ochrana migrujúcich obojživelníkov na tomto úseku zabezpečená profesionálnou firmou. Treťou časťou akcie bude odstránenie zábran v čase, keď budú ropuchy po nakladení vajíčok opúšťať rybníky. Cieľom akcie je záchrana ropuchy obyčajnej a čiastočne aj skokana hnedého na cestách pri ich migrácii do rybníkov, kde chcú naklásť vajíčka. Pod kolesami áut totiž končilo každoročne veľké množstvo žiab. Najlepším opatrením by bola úplná uzávierka cesty, čo však nie je možné, keďže na Železnej studienke sa nachádza sanatórium, lesná správa, seizmologická stanica, reštauračné a občerstvovacie zariadenia, premávajú tu autobusy MHD. Účinné by mohlo byť vybudovanie špeciálnych podchodov s navádzacím zariadením, ktoré umožňujú bezpečný prechod žiab popod cestu, na takéto riešenie ale nie je dostatok financií. Zo štatistického vyhodnotenia jednotlivých ročníkov vyplýva, že počet zachránených ropúch sa pohybuje v rozmedzí šesť- až desať tisíc. Pomer usmrtených a zachránených ropúch v minulosti bol takmer jedna k jednej, v posledných rokoch tvoria usmrtené ropuchy len asi tri percentá z celkového počtu zaznamenaných žiab. Zraz účastníkov bude v sobotu 18. marca o 8:30 pod Červeným mostom. Účastníci si môžu doniesť vlastné motyky alebo sekery, obmedzené množstvo náradia poskytne na mieste organizátor. Organizátori žiadajú, aby sa dobrovoľníci, ktorí sa chcú zúčastniť na druhej fáze, nahlásili vopred telefonicky alebo e-mailom. Viac informácií o akcii je možné získať na internetovej stránke na projektu. Pomoc ropuchám pri jarných migráciách organizuje Miniopterus v spolupráci so Štátnou ochranou prírody SR a Správou Chránenej krajinnej oblasti Malé Karpaty.


Šéf maďarskej opozičnej strany je podozrivý z násilia voči verejnému činiteľovi

Vypočula ho Budapeštianska regionálna vyšetrovacia prokuratúra.

BUDAPEŠŤ. Budapeštianska regionálna vyšetrovacia prokuratúra vypočula predsedu maďarskej centristickej mimoparlamentnej strany Momentum Mozgalom Andrása Feketeho-Győra pre podozrenie zo spáchania trestného činu násilia voči verejnému činiteľovi. Ako v stredu informovala agentúra MTI, predsedu zažalovala pohotovostná polícia, Národný úrad vyšetrovania (NNYI) a súkromné osoby po tom, čo Fekete-Győr vlani 13. decembra pri protivládnych demonštráciách údajne hodil cielene do kordónu policajtov na hlavnom schodisku parlamentu zapálenú dymovnicu. Opozičný politik voči krokom prokuratúry podal sťažnosť a odmietol vypovedať. Podľa MTI za takýto trestný čin hrozí páchateľovi odňatie slobody v rozsahu od jedného až do piatich rokov.


Bratislavská teplárenská nezvýši cenu tepla pre budúci rok

Bratislavská teplárenská je najväčším výrobcom tepla na území hlavného mesta.

BRATISLAVA. Najväčší výrobca a dodávateľ tepla na území hlavného mesta Bratislavská teplárenská (BAT) pre rok 2020 ponechala cenu bez navýšenia. Variabilná zložka maximálnej ceny tepla vo výške 0,0419 eur za kWh a fixná zložka maximálnej ceny tepla s primeraným ziskom vo výške 196,0509 eur za kW. Informovala o tom hovorkyňa BAT Jarmila Galandáková. Cena tepla je tvorená dvoma zložkami. Do variabilnej zložky vstupujú priame náklady na palivo, energie potrebné na výrobu a distribúciu tepla a časť nákladov na nákup tepla. Fixnú zložku predstavujú predovšetkým náklady na opravy a investície do tepelno technologických zariadení, zákonné prehliadky a náklady súvisiace s výrobou a distribúciou tepla. Do tejto zložky taktiež vstupujú fixné náklady na nákup tepla z externých zdrojov.Bratislavská teplárenská pristúpila k nákupu tepla z externých zdrojov najmä z dôvodov diverzifikácie zdrojov a palív v záujme zvýšenia bezpečnosti dodávok tepla, v prípade výpadku zdroja tepla.Spoločnosť zabezpečuje dodávku tepla na vykurovanie a prípravu teplej úžitkovej vody v bytových objektoch, administratívnych, zdravotných, kultúrnych, školských, športových zariadeniach v správe odberateľských organizácií, ako aj dodávku tepla pre priemyselných odberateľov v bratislavských mestských častiach Staré mesto, Nové mesto, Ružinov, Dúbravka a Karlova Ves.


Škriniarov tím predviedol skvelý obrat, Kucka bol súčasťou derby

Majú bohatú históriu, no v uplynulých rokoch sa im príliš nedarilo. Súboj AC a Interu bol  šlágrom víkendu.

RÍM. V úvodnom nedeľňajšom zápase 13. kola talianskej futbalovej Serie A zvíťazila Sampdoria Janov, v základnej zostave s Milanom Škriniarom, nad Sassuolom 3:2. Hostia viedli po góloch Federica Ricciho a Antonina Ragusa v 74. minúte už 2:0. Sampdoria však v závere zápasu predviedla dokonalý obrat, keď v rozpätí jednej minúty vyrovnala po presných zásahoch Fabia Quagliarellu a Luisa Muriela. Druhý menovaný následne v prvej minúte nadstaveného času z pokutového kopu zabezpečil pre janovský klub tri body. Atalanta Bergamo zvíťazila nad AS Rím 2:1, keď víťazný gól strelil v v záverečnej minúte riadneho hracieho času z pokutového kopu Franck Kessie. Atalanta, ktorá natiahla šnúru víťazstiev na päť zápasov, sa v tabuľke posunula na 5. miesto pred SSC Neapol. Druhý rímsky klub Lazio zvíťazil nad FC Janov 3:1. Nováčik Serie A Crotone prehral na svojom ihrisku s FC Turín 0:2 a v tabuľke mu patrí posledné miesto. Fiorentina vďaka dvojgólovým strelcom Josipovi Iličičovi s Federicom Bernardeschim vyhrala na pôde Empoli 4:0. AC Miláno si v mestskom derby podelilo body s Interom po remíze 2:2. Od 58. minúty pritom vyhrávalo 2:1, keď sa dvakrát presadil španielsky stredopoliar Suso. Bod pre Inter ratoval v 92. minúte Ivan Perišič. V drese AC odohral celý duel slovenský reprezentant Juraj Kucka, ktorý v 22. minúte videl žltú kartu. Sampdoria Janov - Sassuolo 3:2 (0:0) Góly: 84. Quagliarella, 85., 90.+1 Muriel (druhý z 11 m) - 64. Ricci, 74. Rgusa. /M. Škriniar (Sampdoria) hral celý zápas a v 30. min dostal ŽK/ Atalanta Bergamo - AS Rím 2:1 (0:1) Góly: 62. Caldara, 90. Kessie (z 11 m) - 40. Perotti (z 11 m) Empoli - Fiorentina 0:4 (0:1) Góly: 27., 61. Bernardeschi, 47., 67. Iličič (prvý z 11 m). Crotone - FC Turín 0:2 (0:0) Góly: 80., 89. Belotti. Bologna - Palermo 3:1 (1:1) Góly: 20. Destro, 67. Džemali, 72. Viviani - 9. Nestorovski. Lazio Rím - FC Janov 3:1 (1:0) Góly: 11. Anderson, 58. Biglia (z 11 m), 66. Wallace - 52. Ocampos. ČK: 90.+1 Orban. AC Miláno - Inter Miláno 2:2 (1:0) Góly: 43. a 58. Suso - 53. Candreva, 90.+2 Perišič /J. Kucka odohral za domácich celý zápas, v 22. min. videl ŽK/


PODCAST ROZHOVORY ZKHAdvokát Kamenec: Existoval tu šialený korupčný systém a môžu za to politici

Zlyhanie štátu je podľa advokáta katastrofálne.

V komunikácii z telefónu Mariana Kočnera ho nazývali Ryšavcom. Advokát televízie Markíza Tomáš Kamenec hovorí, že to, čo si prečítal v prepisoch správ so štátnou tajomníčkou Monikou Jankovskou sedí s tým, čo sa naozaj dialo na súde o zmenkách. Popisuje, že Kočner na súde naozaj veľa komunikoval cez mobil. "V živote by ma nenapadlo, že Kočner zo súdu píše takéto veci." dodáva Kamenec.Zodpovední za súčasnú situáciu, o ktorej sa dozvedáme postupne po vražde Jána Kuciaka a Martiny Kušnírovej, sú najmä politici. "Nakazili rakovinou celý systém, rakovinou korupcie. Pokiaľ sa ten štát s ňou nevysporiadať, tak ten systém bude strádať a zahynie. Časť ľudí sa cítila, že je nad zákonom a neplatia pre ne pravidlá. Štát im musí určiť mantinely, aby bola v štáte elementárna spravodlivosť," hovorí Kamenec. "Šanca zmeniť to je pri každých voľbách."Vypočujte si rozhovor Zuzany Kovačič Hanzelovej s advokátom Tomášom Kamencom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Telesná výchova je podcast o svete športu aj pre nešportovcov. Vždy v piatok, so Samom Marecom a Mariánom Psárom. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Taliban pre sviatok ohlásil trojdňové prímerie

Taliban zvažuje prepustenie vojnových zajatcov, ktorí sľúbia nevrátia na bojisko.

KÁBUL. Hnutie Taliban ohlásilo trojdňové dočasné prímerie v Afganistane, ktoré sa bude konať pri príležitosti sviatku prerušenia pôstu íd al-fitr. Skupina súhlasila na prímerí po prvý raz. O dočasnom zastavení bojov predtým informoval tamojší prezident Ašraf Ghaní.Taliban v sobotňajšom vyhlásení uviedol, že zbrane použije len v prípade útoku na svoju ochranu. Zástupcovia dodali, že prímerie sa netýka zahraničných síl a operácie proti nim budú pokračovať. Vedenie Talibanu tiež zvažuje prepustenie vojnových zajatcov, ktorí však musia sľúbiť, že sa už nevrátia na bojisko.Ghaní predtým potvrdil, že týždňové prímerie sa začne 12. júna a netýka sa teroristických skupín al-Káida a Islamský štát (IS).


DETSKÁ RUBRIKAPomocník alebo škodca? Bobor je užitočný, no vie narobiť poriadnu neplechu

Mohli by sme ho pasovať za záhradného architekta zvieracej ríše. Bobor silnými zubami ohlodá a zotne aj hrubšie stromy, z ktorých potom stavia hrádze, hate či hrady. Na Slovensku je zákonom chránený. Nemožno mu odškriepiť, že prírode veľmi pomáha, no dokáže narobiť aj poriadnu šarapatu. Hranica medzi užitočnosťou a záškodníctvom je totiž u bobra veľmi tenká. Ploský chvost pri plávaní využíva ako kormidlo. Najsilnejším nástrojom bobra sú však hlodavé zuby. Dokážu si poradiť aj s hrubšími kmeňmi stromov. Na jednej strane sa budovaním hrádzí zasluhuje o to, aby krajina zostávala zavlažená. Z vody šikovne odstraňuje usadeniny. Bobrie stavby slúžia aj ako prevencia pred zosunmi pôdy. No keď tento hlodavec zatne hryzáky do vzácneho stromu, galiba je na svete. Ochranári prírody sa preto snažia o kompromis. Bobry by nikto nemal svojvoľne obmedzovať, no nesmieme ani dopustiť, aby nekontrolovane klčovali všetky dreviny v dosahu. Ľudia tieto zvieratá celé stáročia zabíjali pre ich vzácny kožúšok aj tuk. Občas si dokonca mysleli, že kynoženie bobrov je vlastne záslužná robota, lebo huňaté hlodavce iba škodia. No my sme si už vysvetlili, že vedia byť aj veľmi užitočné. Kým v stredoveku obývali azda celú Európu, koncom 19.storočia ich nezostalo ani dvetisíc. Žili iba v oddelených kolóniách vo Francúzsku, v Nemecku, na juhu Nórska a v povodí Dnepru. Zmizli teda aj zo Slovenska. Na naše územie sa vrátili koncom sedemdesiatych rokov minulého storočia. Územie na západe osídlili chlpáči po tom, čo ich do voľnej prírody začali vracať naši rakúski susedia. Na východe Slovenska žijú bobríci, ktorí privandrovali z Poľska. Bobor je na prvý pohľad zavalitý tučko s plochým chvostom, ktorý pripomína placku. Celý pôsobí trochu nemotorne, ale vo vode sa pohybuje pomerne vratko. Je najväčším hlodavcom v Európe, môže vážiť až úctyhodných tridsať kilogramov. Po súši sa vláči na svojich krátkych nožičkách. Vo vode sa mu zídu plávacie blany, ktoré má na zadných labkách. Ploský chvost pri plávaní využíva ako kormidlo. Najsilnejším nástrojom bobra sú však jeho hlodavé zuby – má ich štyri. Dva v hornej a dva v dolnej čeľusti. Dokážu si poradiť aj s hrubšími kmeňmi stromov. Bobor si sadne, oprie sa o chvostík a ohlodá kmeň kolom dokola. Táto ohryzená časť tvarom pripomína presýpacie hodiny. Niekedy strom nespadne hneď, ale bobor vie, že čoskoro zvíťazí gravitácia a nalomená drevina sa zrúti. Občas priamo do vody. Bobrík z neho poobhrýza konáre, ktoré neskôr zužitkuje ako stavebný materiál či potravu. Kŕmi sa totiž najmä kôrou stromov. Bobrie stavby možno rozdeliť na hrady, hate a hrádze. Bobrie hrady sú kopy raždia uprostred vodnej hladiny. Zvyčajne sa k nim nedá dostať po suchu, na rozdiel od hrádze a hate totiž nebývajú spojené s brehom. Vchody do hradu sú zvyčajne dva, ukryté pod vodou. Vo vnútri tejto kopy drievok je nad hladinou komôrka, ktorá je hniezdom aj akousi obývačkou zároveň. Chlpáči stavajú hrady len vtedy, keď si vo vybranej lokalite nedokážu vytvoriť noru. Hate i hrádze budujú naprieč vodným tokom. Nezriedka merajú stovky metrov. Ich úlohou je zastavovať nápor vody a umožniť, aby bola zaplavená rozľahlejšia plocha okolo hradu. Rozdiel medzi týmito stavbami je nepatrný. Hrádze však lepšie tesnia, zato v hatiach nechávajú bobry štrbinky na prepúšťanie vody. Pri záplavách v nich vyhrabávajú kanály, ktorými prevádzajú príval vody. Bobry žijú v kolóniách a zostávajú verné jednému partnerovi. V čase ruje sú k sebe navzájom nežné, stískajú sa a objímajú. Pária sa od začiatku roka približne do marca. Samička po pätnástich týždňoch od oplodnenia privádza na svet zo štyri bobríčatá. Mladé sú od narodenia osrstené, dobre vidia a zakrátko vedia už aj plávať. Od mamy a otca odchádzajú v treťom roku života. Založiť si vlastnú bobriu rodinku.


Na Floride odchytili vyše päťmetrového pytóna. Bežne majú dva až tri

NEW YORK. Pytón tigrovitý tmavý patrí medzi najväčšie hady na svete. Avšak samica, ktorú sa podarilo vedcom odchytiť v parku Everglades na Floride, bola s dĺžkou 5,2 metra a hmotnosťou 64 kilogramov obrom aj v rámci svojho druhu. Navyše v sebe niesla 73 vyvíjajúcich sa vajec, informoval v pondelok spravodajský web CNN. Ide o najväčšieho hada, akého kedy odchytili v Národnej rezervácii Big Cypress, ktorú tvorí 295 tisíc hektárov bažín. Leží západne od Miami v južnej časti Floridy. V Everglades žijú pytóny všetkých veľkostí, avšak väčšinou merajú dva až tri metre. Odchyt rekordne veľkej samice umožnila nová sledovacia technológia. Tú vedci umiestňujú na samcov, ktorých potom môžu sledovať okrem iného až k samičkám. Nielenže takto odstraňujú z rezervácie invazívny hadí druh, ale zároveň zbierajú údaje pre ďalší výskum a vývoj nových nástrojov na odchyt hadov. Domovom pytóna tmavého (python bivittatus) je juhovýchodná Ázia, ale v posledných desaťročiach sa tieto plazy rozšírili na Floridu. Everglades je rozľahlá oblasť s tropickou klímou, kde majú pytóny dostatok úkrytov aj koristi. Pytóny sa v oblasti začali objavovať v 80. rokoch minulého storočia. Podľa oficiálnych úradov v Everglades žije až stotisíc pytónov tmavých, ktoré ohrozujú pôvodné živočíšne druhy. S najväčšou pravdepodobnosťou pytóny na Floride vypustili do ľudia, ktorí ich chovali ako domácich miláčikov a rastúce hady neboli schopní zvládnuť. Niektoré pytóny tiež mohli utiecť z chovného zariadenia, ktoré v roku 1992 zničil hurikán Andrew.


SaS odsúdilo ignoráciu pochodu zo strany vlády, pokúsi sa odvolať Kaliňáka

Ignorantstvo tých, ktorí skompromitovali políciu a prokuratúru, nezostane bez odozvy.

BRATISLAV.A Po protikorupčnom pochode sa nedostavila žiadna odozva zo strany tých, ktorých študenti opätovne vyzvali na odstúpenie. Reaguje tak strana Sloboda a Solidarita vo svojom stanovisku, ktoré agentúre SITA poskytla hovorkyňa SaS Katarína Svrčeková s tým, že vláda pondelkový protikorupčný pochod ignorovala. „Minister vnútra Robert Kaliňák, policajný prezident Tibor Gašpar a špeciálny prokurátor Dušan Kováčik sa obrnili hrubou kožou a očakávaním, že skôr či neskôr sa študenti unavia a život sa vráti do starých koľají," vyhlásili predseda SaS Richard Sulík a podpredsedovia strany Ľubomír Galko a Jana Kiššová. "Iba obyvateľ Bašternákovho bytu, predseda vlády Robert Fico, navrhol študentom protikorupčné školenie v Rakúsku. Po rokoch premiérovania sa z neho stala cynická obluda,“ uvádza sa ďalej v stanovisku.  "Urážlivé správanie predsedu vlády a ignorantstvo tých, ktorí skompromitovali schopnosť polície a špeciálnej prokuratúry konať v záujme spravodlivosti, nemôže zostať bez odozvy," uvádzajú liberáli . V najbližších dňoch budú rokovať s demokratickými opozičnými stranami o spoločnom podaní žiadosti o zvolanie mimoriadne schôdze na vyslovenie nedôvery ministrovi vnútra Robertovi Kaliňákovi do NR SR. Liberáli už majú vyzbieraný dostatočný počet podpisov. „Sme presvedčení, že nespokojnosť občanov je potrebné preniesť do parlamentu a na tejto pôde treba znova argumentovať, prečo tvrdošijné zotrvávanie ministra Kaliňáka deprimuje spoločnosť a prečo je konanie poslancov, ktorí ho držia vo funkcii, nemorálne a v rozpore s verejným záujmom. Je to povinnosť opozície a my si ju chceme zodpovedne plniť,“ tvrdí predsedníctvo SaS.


Maďarský Ústavný súd odmietol zrušiť novelu zákonníka práce a nové súdy

Opozícia poukázala na rozpor s rokovacím poriadkom zákonodarného zboru i s ústavou.

BUDAPEŠŤ. Maďarský ústavný súd odmietol v utorok podania opozičných poslancov týkajúcich sa novely zákonníka práce a zákona o zriadení správnych súdov, prijatých vlani v decembri. Informovala o tom agentúra MTI. Na ústavný súd sa obrátila vyše štvrtina parlamentných poslancov so žiadosťou, aby súd zrušil ustanovenia oboch decembrových zákonov, pretože podľa nich boli tieto právne normy prijaté v rozpore s rokovacím poriadkom zákonodarného zboru i s ústavou. V podaní sa opoziční zákonodarcovia odvolávali na skutočnosti, že predsedajúci neviedli schôdzu z predsedníckeho miesta, že medzi zapisovateľmi schôdze nebol ani jeden opozičný a že hlasovanie prebehlo bez použitia identifikačných kariet. Ústavný súd v zdôvodnení verdiktu okrem iného uviedol, že demokratické zákonodarstvo funguje na princípe rokovania, pričom hlavnými princípmi takéhoto prijímania zákonov je demokracia rokovania a princíp rozhodovania väčšiny. Poslanci takmer všetkých opozičných strán 10. decembra 2018 pri schvaľovaní programu rokovania schôdze opustili rokovaciu sálu parlamentu po tom, čo bol väčšinou poslancov vládneho bloku Fidesz-KDNP odmietnutý ich návrh detailne rokovať o pozmeňujúcich návrhoch. Pri schvaľovaní kritizovaných návrhov zákonov 12. decembra potom viacerí opoziční poslanci fyzicky zabránili predsedajúcemu dostať sa za rečnícky pult, ktorý napokon schôdzu a hlasovanie viedol z miesta poslancov. Proti prijatým zákonom protestovali v nadchádzajúcich týždňoch v uliciach Budapešti i ďalších miest tisíce Maďarov.